
 POŽRTVOVNOST  JE  PUT  DO  BESMRTNOSTI 

Koja je svrha stjecanja visokog obrazovanja ako nedostaju vrline? Ima li takvo obrazovanje vrijednost? Kakva je korist od deset jutara neplodne zemlje? Umjesto toga, dovoljan je mali komad plodnog tla. 









            (stihovi na teluškom)

ŽRTVOVANJE  ZNAČI  DATI  DRUGIMA ONO ŠTO

MI SAMI NAJVIŠE  VOLIMO


Današnji studenti zainteresirani su samo za svjetovno obrazovanje. Ne čine ništa da bi stekli ono znanje koje im daje čistoću uma i srca. 

   Baš kao što bljesak munje osvijetli nebo prepuno tamnih oblaka, svjetlo znanja 

   treba osvijetliti obrazovanje koje stječete. 









 (stihovi na teluškom)

Koristite novac i obrazovanje na ispravan način 


Današnje obrazovanje je pod utjecajem svjetovnih želja i potiče uskogrudan pristup koji naglašava pripadnost određenoj kasti, religiji ili regiji. Napori  studenata usmjereni su na stjecanje znanja iz knjiga. Oni hoće obrazovanje koje će im pomoći u zarađivanju novca, a ne u razvijanju vrlina. Rezultat toga je da su zaboravili suštinu obrazovanja i da su izgubili ljudskost. Sami po sebi, bogatstvo i obrazovanje nisu loši. Vrijednosti i osobine pojedinca čine ih dobrima ili lošima. Osoba čiji je um ispunjen dobrim mislima, a srce plemenitim namjerama, znat će iskoristiti obrazovanje i novac na ispravan način. S druge strane, onaj čiji je um pun zlih misli, a srce ispunjeno lošim osobinama i  zlim osjećajima, koristit će obrazovanje i novac na pogrešan način. Čovjekov um osnovni je uzrok dobrog ili lošeg korištenja bogatstva i znanja. 


Evo primjera koji će to oslikati. Ako stavite vodu u crvenu bocu, će izgledat će da je voda crvene boje. Ako ju stavite u plavu bocu, izgledat će da je voda plave boje. Slično tomu, kakva god bila kvaliteta ljudskog srca, obrazovanje i novac poprimit će tu kvalitetu. Ako je čovjek ispunjen osobinama kao što su nemir, srdžba, gnjev i pohlepa – rajoguna, obrazovanje i novac koje će steći, imat će slična  svojstva. Ako je čovjek ispunjen osobinom uravnoteženosti - sattvaguna obrazovanje i novac koje će steći, imat će slična svojstva. Čovjekove osobine odgovorne su za to hoće li obrazovanje i novac biti dobri ili loši. Netko može imati različite moći, ali ako mu nedostaje moć vrlina, njegovo obrazovanje i novac bit će potpuno beskorisni. 

Važnost moralnih načela i etičkih vrijednosti 

Shivaji je bio obdaren mnogim vrlinama iako nije imao visoko obrazovanje. Resili su ga hrabrost, zdravlje, snaga i neustrašivost. Bio je riznica etičkih i moralnih vrijednosti. Slijedio je put dharme i svetosti koje je htio ustoličiti u čitavoj zemlji. Ako je  situacija to zahtijevala, bio je spreman i ratovati da  bi postigao cilj. Kada je u ratu pobijedio neprijatelje, nikada nije ni pogledao njihove žene. Baš naprotiv, osigurao im je zaštitu i vratio ih njihovim rođacima. Njegov sin, Shambaji, bio je također hrabar i neustrašiv, ali nije imao visoke moralne vrijednosti kao njegov otac. Zato nije niti stekao takav ugled i slavu kakve  je imao njegov otac. 


Kada je Draupadi bila ponižena i osramoćena na dvoru Kaurava, pred tako uglednim osobama kao što su bili  Bhīšma, Dronācāriya i Kripācāriya, postavila je sljedeće pitanje: "Uvaženi starješine! Je li Dharmarajā izgubio sve što je imao pa i sebe prije nego se kladio stavivši mene kao ulog, ili se najprije kladio na mene da zatim sve izgubio, kao  i sebe? Nije imao pravo kladiti se na mene nakon što je izgubio svu imovinu kao i sebe. I ne samo to! Ja sam žena petorice muževa. Je li pravedno da se jedan muž kladi na mene kada su ostala četvorica protiv? Nije li potrebno da se svih pet muževa suglasi da ću ja biti ulog u okladi? (Dharmarajā – jedan od petorice braće Pāndava, op. prev.)  Na cijelom dvoru nije bilo nikoga tko je mogao odgovoriti na to Draupadino pitanje. Uznemiren šutnjom starješina, Vidura je izrazio svoju tjeskobu riječima: "Bolje je živjeti u šumi nego ostati u Hastinapuru." (Hastinapur – mjesto u blizini Delhija, op. prev.)  Od  najdavnijih vremena zemlja Bhārata pridavala je najveću važnost moralnim načelima i etičkim vrijednostima. Vidura je također stekao velik ugled zahvaljujući svojim vrlinama. Nikada nije odobravao nepravdu, neispravnost ili nepristojnost. Podučio je Dhitarashtru mnogim načinima kako slijediti dharmu. 

        Dhitarashtra je imao stotinu sinova, no kakva je konačno bila njegova 

        sudbina? 
                                



        (stihovi na teluškom)  


Je li Dhitarashtra bio sretan samim tim što je imao stotinu sinova?  I je li Śuka, koji je imao mnoge vrline, ali nije imao sina, bio zbog toga manje vrijedan? Kakva je korist od rađanja mnogo sinova koji u konačnici mogu uništiti čitavo pleme? Smrt takvih sinova mnogo je bolja od njihovih života. Dovoljno je imati jednog sina koji će proslaviti čitav rod. Kada je Kaikeyī  poslala Rāmu u šumu na 14  godina, Lakšmana je pošao s njim. Samo je Rāma bio protjeran u šumu. Nije bilo razloga da ga i Lakšmana slijedi u progonstvo. No on je pošao s Rāmom zbog duboke odanosti i ljubavi prema svom polubratu. Kada je Rāma pokušao odvratiti Lakšmanu od puta, ovaj je pao pred njegova stopala moleći: 
           Predao sam Tebi cijelo svoje bogatstvo, obitelj, i sve što sam imao. 

           Više nemam ništa što bih mogao nazvati svojim. Molim Te, zaštiti me. 









(stihovi na teluškom) 


Rekao je Rāmi: "Oh, Rāma! Potpuno Ti se predajem. Ti znaš da sam ja ādiśeša, a ti si Gospod Nārāyana, koji uvijek počiva na ādiśeši. U ovim rođenju ja sam Tvoj sluga. Sretan sam da Ti mogu služiti.Ti si mi sve." 

(ādiśeša – ime tisućoglave, velike zmije na kojoj počiva Višnu za vrijeme cikličke Božje noći: simbol vječnosti, op. prev.)

(Nārāyana – jedno od istaknutih Božjih imena, obično Višnuovih, koje se upotrebljava i kao simbol za Apsolut, op. prev.)  


Ljudi tako čistog i plemenitog karaktera kao Lakšmana, Vidura i Shivaji bili su istinski uzori i blistali su poput dijamanta u ovoj zemlji Bhārati. Posvetili su svoje živote služenju društvu. 

Božja zapovijed ima najveću važnost 


U ovom svijetu trebate poštovati majku, oca i učitelja. No, ako oni hoće preuzeti ulogu Boga, tada nije neophodno da ih poslušate. Kada se Rāmin polubrat Bharata vratio iz posjeta svome djedu i ustanovio što je učinila njegova majka Kaikeyī, bio je vrlo uzrujan i upitao ju je: "Je li bilo ispravno da si poslala Rāmu u šumu, iako znaš da je on čist, svet, plemenit, nesebičan i da je svima uzor? Rāma je utjelovljenje dharme – rāmo vigrāhāvan dharma. Njegov lik predstavlja dharmu. Kako si mogla biti toliko okrutna da to utjelovljenje dharme prognaš u šumu, bez imalo suosjećanja i samilosti? U čemu je Rāma pogriješio? U ničemu, jer je bez mane. Ne želim više gledati lice majke koja je bez razloga poslala Rāmu u šumu, iako nije učinio ni jednu pogrešku!" 


Na taj se način Bharata usprotivio zapovijedi svoje majke. Bio je spreman otići u šumu, pronaći Rāmu i dovesti ga natrag u Ayodhyu. Pritom nije imao nikakvih svjetovnih ni  sebičnih razloga. Htio je to učiniti jedino radi Boga. 


Evo još jednog primjera. Prahlāda nije poslušao očevu zapovijed kada mu je ovaj naredio da ne ponavlja Božje ime - Hari. Rekao je ocu: "Spreman sam odreći se svega, ali ne i Božjeg imena. Spreman sam umrijeti, ali nikada ne ću zaboraviti ime Hari." Prahlādina majka nije više mogla podnositi agoniju svoga sina koji je trpio velike muke i patnje. Uhvatila ga je za ruke i preklinjala da posluša naredbu svog oca. 

               "Dragi sine, zašto si toliko ustrajan u izgovaranju imena Hari? 

                Tko tee učio ponavljanju Njegovog imena? Reci mi, tko te  

                učio? 










(stihovi na teluškom)  


No, Prahlāda je nastavio ponavljati ime Hari  i rekao: "Mogu napustiti majku i oca, ali ne mogu napustiti Gospoda." Suočio se sa svim nevoljama,  mukama i opasnostima kojima je bio izložen, nastavio je kontemplirati o Bogu i uporno je ponavljao ime Hari. Ni pod kojim uvjetima nije htio poslušati naredbu svoga oca. Koji je tomu bio razlog? Prahlāda je ljubio Boga, a njegov otac Hiranyakaśipu Ga je mrzio. Zato se Prahlāda odrekao vlastitog oca. 


Evo još jednog primjera. Kralj Bali nije poslušao upozorenje svoga učitelja Sukrachariye u vezi ljubavi prema Bogu. Kada je Vāmana došao pred kralja, Sukrachariya ga je opomenuo rekavši: "Oh, kralju! Ovaj koji je došao k tebi nije običan čovjek. Iako je visok samo tri stope /oko 90 cm, op. prev./ može nadzirati sva tri svijeta. Nemoj misliti da je to običan brahmin. On je sâm Višnu, koji se pojavio u ovom liku. Nemoj biti toliko ushićen samo zato jer je ispružio ruku i molio te milostinju. Nemoj udovoljiti njegovim željama, zaboravljajući svoj položaj." No, Bali nije obraćao pažnju na savjete učitelja. Baš naprotiv, preplavljen radošću, uzviknuo je: "Velika je sreća za mene da je sâm Gospod Nārāyana došao na moj dvor moliti milostinju. Ima li većeg blagoslova od toga? Bog osobno molio me  milostinju, On koji u ruci drži čitav Svemir – brahmānda. Oh, koje li milosti!" 

         Može li se ograničiti Jednog, koji prožima čitav Svemir, na neki hram?  

          Može li svjetiljka osvijetliti Jednog koji blista sjajem bilijuna sunaca? 

          Može li se Jedan, koji je prisutan u svim rijekama, bilo gdje okupati? 

          Može li Jedan, koji je prisutan u svim bićima, imati neko ime? 

          Može li se nahraniti Jedan, koji u svojoj utrobi ima čitav Svemir? 










(stihovi na teluškom)  

Kralj Bali je mislio: "Ruka onoga koji daje uvijek je gore, a ruka onoga koji prima uvijek je dolje. Sada, kada je sâm Bog došao od mene tražiti milostinju, može li biti većeg blagoslova od toga? Spreman sam dati Mu sve što zatraži pa i svoj život ako treba." Tako je prekršio zapovijed svoga učitelja i ponudio sebe kao žrtvu Bogu. 


Zašto su Bharata, Prahlāda i Bali postupili na takav način? Pritom nisu imali nikakvog osobnog interesa ni sebičnih nakana. Učinili su to zbog svoje predanosti Bogu. Bharata je odbio poslušati svoju majku jedino zbog Rāme, koji je bio Bog u ljudskom liku i inkarnacija Gospoda Nārāyane. Prahlāda je odbio poslušati zapovijed svoga oca, ne zbog sebe. Učinio je to zato jer je čeznuo za Bogom i ničim drugim. Kralj Bali je također potpuno posvetio svoj život Bogu. Ljudi čine mnoga dobra djela i prikazuju ih kao žrtvu Bogu. Daju zemlju, zlato, žito i druge dragocjenosti kao znak milosrđa. Ali, kralj Bali je žrtvovao samoga sebe! Mnogo je takvih požrtvovnih i ispravnih muškaraca, koji su od pradavnih vremena živjeli u Indiji i postali istinski uzori kasnijim generacijama. 

Razlika između milostinje i žrtve    


Velika je razlika između milostinje i žrtve. Neki ljudi, dakako, u tome ne vide nikakvu razliku. To je velika pogreška. Netko može dati mali dio onoga što ima kao milostinju, a zadržati gotovo cijelo svoje bogatstvo radi zadovoljenja svojih sebičnih potreba. U takvoj milostinji ima sebičnosti i osobnih interesa. Za razliku od toga, u činu žrtve nema nimalo sebičnosti. Žrtva znači da daješ drugima ono što ti je najdraže i što najviše voliš. A što je to ljudima najdraže i što najviše vole? To je njihov život. Ništa čovjeku nije dragocjenije od njegovog života. Koje je onda pravo značenje žrtve? To znači dati svoj vlastiti život za dobrobit drugih. Mnogi se hvale da su učinili veliku žrtvu tako što su svoja plodna polja iz milosrđa darovali drugima. Ali, oni su to mogli učiniti i zato da bi stekli ugled i slavu. To nije žrtva u pravom smislu riječi. Besmrtnost se ne postiže djelovanjem, potomstvom niti bogatstvom; postiže se samo istinskom žrtvom. 

To je jedno od najvažnijih učenja u indijskoj kulturi. Istinska žrtva je nepromjenjiva i jedinstvena i ne može se s ničim usporediti. Ona čovjeka čini besmrtnim. Upanišade objavljuju: "Poslušajte, o djeco besmrtnosti. Čovjek je sin besmrtnosti. Tijelo je nestvarno i prolazno. Osuđeno je da propadne i nestane. Alim,  ātmān  je neuništiv, neprolazan, vječan, nepromjenjiv i besmrtan. Iskustvo besmrtnog ātmāna može se steći samo kroz čin žrtve." Od pradavnih vremena pa sve do danas u Indiji je bilo puno ljudi spremnih na najveću žrtvu. To je razlog zbog kojeg se Bog, s vremena na vrijeme, utjelovljuje u ovoj svetoj zemlji i šalje mnoge uzvišene duše da čovječanstvu pokažu put duhovnosti. 


Ne samo kralj Bali, nego i mnogi drugi, kao mudrac Dadheechi i kralj Sibi poznati su po velikim žrtvama koje su učinili. 

Jednom je kralju Sibiju doletio golub i zatražio njegovu zaštitu jer ga je progonio jastreb. Golub je sletio na kraljevo koljeno i molio: "Oh, kralju! Spasi me! Spasi me!" Sibi je obećao da će ga zaštititi. Uskoro je doletio jastreb i rekao Sibiju: "Oh, kralju! Kako možeš štititi ovu pticu koja je moj plijen? Ja lovim ovoga goluba, prema tome, on pripada meni. Ti si kralj i trebaš slijediti kraljevsku dharmu. Sibi je odgovorio: "Poznata mi je moja dharma. Ona mi nalaže da zaštitim svakoga tko kod mene zatraži utočište. Ne zanima me komu pripada ova ptica ni čiji je ona plijen. Znam jedino da je došla k meni, molila me da ju zaštitim i ja ću to pod svaku cijenu učiniti. Ne mogu pogaziti svoju riječ. Ali, ako želiš, mogu ti dati komad svoga tijela iste težine kao ovaj golub." Tako je i učinio. Donesena  je vaga. Golub je stavljen na jednu stranu vage, a na drugu je Sibi stavio komad svoga tijela kojeg je upravo odrezao. Iako je rezao sve više dijelova svoga tijela i stavljao ih na vagu, nikako nije mogao staviti dovoljno da bi postigao težinu goluba. Obavljao je tu uzvišenu žrtvu samo zato da bi zaštitio malu pticu. I konačno, kada mu je ostala još jedino glava koju si je upravo htio odrezati, pred njim se pojavio Indra. Pohvalio je kraljevu spremnost na žrtvu i rekao: "Oh, Sibi! Sve je ovo bila drama koju sam odigrao da bih stavio na kušnju tvoj duh požrtvovnosti. Nema ni goluba ni jastreba.  Zapravo, ja sam osobno poprimio lik jastreba da bih odigrao ovu dramu. Vrlo sam zadovoljan tvojom spremnošću na žrtvu. Ima li veće požrtvovnosti  od žrtvovanja svog vlastitog života? Samo na taj način može se postići besmrtnost." (Indra – ime božanstva koje se u Vedama smatra kraljem svih bogova, op. prev.)  Indra je bio vrlo zadovoljan jer je Sibi bio spreman dati svoj život da bi spasio malu pticu. Sibi je primjer najuzvišenijih ljudskih vrijednosti. 


Na sličan način i kralj Bali je pokazao najveću spremnost na žrtvu. Vāmana je došao kralju i zatražio od njega tri stope zemlje. Bali je drage volje ispunio njegov zahtjev i dao mu što je tražio. Nakon toga, Vāmana je jednom svojom stopom obuhvatio cijelu zemlju, a drugom cijelo nebo. Više nije bilo mjesta za treću stopu.

Rekao je Baliju: "Obećao si mi dati tri stope zemlje. Pokaži mi sada mjesto za treću stopu." Kralj Bali je mogao ponuditi samo svoju glavu  kao mjesto na koje će Vāmana staviti svoje stopalo. Rekao je: "Moja glava je mjesto na koje možeš staviti svoju stopu i tako učiniti treći korak." Svi koji su prisustvovali tom prizoru bili su u velikom strahu. Negodovali su: "Jao, kako nemilosrdno Nārāyana postupa prema našem kralju." I danas mnogi misle da je Bog taj koji ljudima odmjerava oštre kazne. 

                    Kŗšna je ubio Kamsu iako je on bio njegov ujak. 

                    Rāma je ubio Tataki iako je bila žena. Vāmana je 

                    stao na Balijevu glavu, pritisnuo nogom i gurnuo 

                    ga u podzemni svijet – Patala, iako je Bali ispunio 

                    njegovu želju. Ovakvi božji postupci ostavljaju dojam

                   da Bog nema suosjećanja.                   

                                                                           (stihovi na teluškom)  

Ali to nije točno. U Balijevom slučaju Bog je htio provjeriti njegovu predanost, a to čini i s mnogim drugim poklonicima. Te Božje provjere mogu u sebi uključivati i izvjesnu količinu patnje kod poklonika. Ali, neosporno je da je sve što Bog čini dobro za poklonike. Na primjer, kada netko ima jake bolove u trbuhu izazvane upalom slijepog crijeva, liječnik će izvršiti operaciju i ukloniti slijepo crijevo. Možemo li reći da je liječnik okrutan zato što je napravio rez na pacijentovom tijelu? Ne, nikako. On je zarezao trbuh iz suosjećanja prema pacijentu. Da nije tako učinio, upala slijepog crijeva ne bi mogla biti izliječena. Dakle, bol unutar tijela može se izliječiti tako da se tijelu izvana nanese bol. Na isti način, kušnje koje vam Bog daje imaju jedinu svrhu da vam pomognu da lakše podnesete posljedice vaših vlastitih djela. 


Sve što Bog čini, čini za čovjekovo dobro, a ne zato što ga hoće povrijediti. Zašto je to tako? Bog je potpuno nesebičan. Nije dovoljno samo reći da u Bogu nema sebičnosti ni osobnog interesa. On zapravo i ne zna što je sebičnost i koristoljublje. Međutim, neki ljudi mu to pripisuju. To je tek njihova mašta. Ta mašta je uzrok njihove zablude. Tako dugo dok je vaše srce ispunjeno zabludom – bhrama, ne možete doživjeti Boga - brahma. Ne možete misliti o Brahmi dok je u vašem srcu bhrama. U ljudskom srcu je samo jedan stolac. Nema dvosjeda niti bilo kakve druge fotelje. Kada iz srca uklonite zabludu – bhrama, njezino će mjesto zauzeti Bog – Brahma. Nemoguće je da Brahma i bhrama  sjede na istom mjestu u vašem srcu. Ali, zbog utjecaja kaliyuge, ljudi pokušavaju upravo to što je nemoguće. Ulažu velike napore, no Brahma ne ulazi u njihovo srce tako dugo dok je tamo zabluda – bhrama. Kada je mjesto u vašem srcu već zauzeto zabludom, Brahma  kaže: "Kako mogu sjediti na sjedalu koje je već zauzeto? Mogu sjediti samo kada je mjesto slobodno."  Uklanjanje zablude – bhrama  neophodno je da biste doživjeli iskustvo Brahme – brahmajñāna. Bog tu činjenicu uzima u obzir prije nego nekome daruje iskustvo i spoznaju Brahme – brahmajñāna. 

Žrtvovanje  je  uistinu  bog 


Nije važno ako niste visoko obrazovani. Važno je da imate vrline. Koja je korist od deset jutara neplodne zemlje? Dovoljno je samo deset metara zemlje koja je plodna. Isto tako, dostatno je imati samo jednu dobru osobinu. Što je to dobra osobina? To je osobina koja se sviđa Bogu i koja mu je draga. Ako je Bog zadovoljan s vama i čitav svijet će biti zadovoljan. Ljudi će vas hvaliti kao Božje utjelovljenje i opisivati kao riznicu božanskih svojstava. Ako poštujete Božje zapovijedi, ako neprestano ponavljate Božje ime, ako svakome pomažete i pritom imate plemenite misli i osjećaje, ljudi će smatrati da ste jednaki Bogu. Zato krenite putem požrtvovnosti. Žrtvovanje je uistinu Bog. Koja vrsta žrtvovanja? Ona koja je potpuno nesebična.   

Studenti trebaju razviti takav duh požrtvovnosti. Trebaju biti spremni na svaku vrstu žrtve za dobrobit društva. Vaše obrazovanje nema nikakvog smisla ako ga ne koristite za blagostanje društva. Rāvana je bio visoko obrazovan. Zapravo, ovladao je sa 64 znanstvene discipline. No, nije mogao steći trajni mir i sreću jer svoje znanje nije primjenjivao u praksi. Prevelika učenost postala mu je težak teret. Za razliku od njega, Rāma je sve što je znao provodio i ostvarivao u praksi. Kao rezultat toga mogao je steći sve vrste bogatstva i postati ugledan i slavan. Vodio je uzoran život. Svoje sposobnosti posvetio je blagostanju društva, dok je Rāvana svoje sposobnosti koristio za sebične svrhe. Rāma je išao uzvišenim putem služenja drugima - parārtha, dok je Rāvana odabrao put sebičnosti - svārtha. Parārtha  vodi do spasenja, a svārtha ravno u propast. Za Rāvanu je obrazovanje postalo uzrokom  njegovog uništenja, dok je za Rāmu ono bilo sredstvo za postizanje plemenitosti i uzvišenosti. Zbog toga je Rāmina slava i danas blistava i sjajna kao što je bila i prije. I nakon tisuća godina Rāmayana  je izvor nadahnuća za mnoge generacije. Na temelju toga svatko može zaključiti koliko je ona sveta. I ne samo da je sveta, nego posvećuje i srca onih koji je čitaju. Što je prava povijest? Prava povijest je priča o Njegovom životu. To je priča o Rāmi. ('history -  his story - story', igra riječi koju koristi Bhagavān, op. prev.)

Razumijte  stvarno  značenje  predanosti  Bogu 


Obrazovani ljudi trebaju koristiti svoje znanje za napredak društva i voditi ostale ispravnim putem. Ljudi bi trebali upiti u sebe tri glavne Rāmine osobine: rad za dobrobit svih, obdarenost mudrošću i posjedovanje hvalevrijednih vrlina. Ova tri svojstva najvažnija su u životu čovjeka. Ako vam vaše obrazovanje ne daje ove osobine, koja je njegova svrha? Iskoristite svoju učenost za dobrobit drugih! Obrazovanje koje stječete treba vas obogatiti istinskim znanjem. Treba u vama razviti vrline. Bez sumnje, ono vam je potrebno i zato da biste mogli zarađivati za život. No, istovremeno trebate ga koristiti i za dobrobit drugih. Danas ljudi koriste svoje znanje samo za stjecanje novca. Obrazovanje im je postalo biznis. Međutim, ono vam nije dano zato da ga prodate ili uz pomoć njega tražite posao. Njegova je svrha da ga podijelite s drugima. Ono raste kada ga dijelite. Visoko obrazovanje bez vrlina nema nikakve svrhe. Koja bi u tom slučaju bila njegova vrijednost? Karakter je važniji od obrazovanja. 

Studenti! 


Nema ništa loše u traženju posla nakon završenog fakulteta. Ali, istovremeno trebate svoje znanje učiniti dostupnim za dobrobit društva. Uvijek to imajte na umu. Sudjelujte u služenju društvu. Što zapravo znači služenje društvu? Neka vam ne bude ispod časti služiti drugima iako ste visoko obrazovani. Istodobno, nije potrebno pometati ceste u ime služenja. Ma što radili, ako to obavljate na zadovoljstvo vaše savjesti, to je sevā. Pretpostavimo da ste poslovni čovjek i da se bavite biznisom. U tom slučaju nemojte se služiti nepravednim i nedopuštenim sredstvima samo zato da biste zaradili novac. Ne kršite dharmu. Umjesto toga upotrijebite zarađeni novac za obavljanje plemenitih zadataka.


I ne samo to. Želim vam skrenuti pažnju na nešto vrlo važno. Koji je osnovni uzrok da je danas naša zemlja Indija u tako jadnom stanju? Uzrok je to što ljudi ne obavljaju svoje dužnosti na ispravan način. Kako takvi ljudi mogu govoriti o predanosti Bogu – bhakti ? Što stvarno znači predanost? Na primjer, za liječnika ili medicinsku sestru najvažnije je da svoju dužnost obavljaju s predanošću bolesnicima. Ako pacijenti trpe i pate, a liječnici odjure u mandir  da bi sudjelovali u obrednoj molitvi – ārati, kakva je to predanost? To uopće nije predanost. To je čista glupost. Brinite se za pacijente koji su vam povjereni na liječenje iskreno i ozbiljno, tako da oni uopće ne osjete bol i patnju. To je vaša seva, to je vaša dužnost, to je vaša predanost. Ljudi koji zanemaruju svoju dužnost nikada ne će postati predani. Ako ulijevate slatki  puding – payasam u zdjelu s deset rupa, ta će zdjela će stalno biti prazna, bez obzira koliko slatkog pudinga u nju ulili. Isto tako, ako vaše srce ima rupe koje se zovu sebičnost i koristoljublje, koja je korist od toga da ga pokušavate ispuniti predanošću? Dakle, važno je da svoje dužnosti obavljate ispravno i iskreno. 

Plaću koju primate trebate opravdati svojim radom  


Ima još jedna važna stvar koju hoću spomenuti. Plaću koju primate trebate opravdati tako što ćete ju pošteno zaraditi. Samo tada možete smatrati da iskreno služite svojoj domovini. Ako imate visoku plaću, a malo radite, vi zapravo izdajete svoju zemlju. Ne težite za visokim zaradama. Procijenite je li posao koji obavljate razmjeran plaći koju primate. Ako jest, to je već samo po sebi ozbiljno služenje. Razvijte tu plemenitu osobinu i služite svojoj zemlji. Kada bi svatko radio onoliko koliko je plaćen, kada bi uistinu zaradio svoju plaću, ova zemlja ne bi bila u ovako jadnom stanju. Zbog povećanja broja visokih zarada Vlada je prisiljena posuđivati novac od drugih zemalja i uzimati zajmove. Zbog koga Vlada uzima zajmove? Samo zbog vas. Ako obavljate svoj posao u skladu s plaćom koju primate, hoće li vaša zemlja zbog toga biti na gubitku? Ljudi imaju plaće i po nekoliko tisuća rupija, a ne naprave posla niti za jednu paisu. Je li to opravdano? To nije ni opravdano niti ispravno. To nije dharma. Dakle, posao koji obavljate mora opravdati plaću koju primate.  


Vaša savjest pritom mora biti mirna, a vi zadovoljni. Samo u tom slučaju osjetit ćete mir. U suprotnom, kako možete biti mirni? Poslije bhajana tri puta izgovarate riječ mir – śāntī. Što to znači? Znači mir na sve tri razine: fizičkoj, mentalnoj i duhovnoj. Tako su naši drevni spisi poučavali ovu veliku istinu koja ima duboko unutarnje značenje. Svetost indijske kulture ne može se naći nigdje drugdje u svijetu. Njezina božanskost je jedinstvena i bez premca. U molitvama koje mole studenti nalazi se i ovo veliko vedsko učenje: 
                                   Neka nas Bog štiti i hrani!

                                   Neka nam dâ razum i hrabrost 

                                   da radimo zajedno!

                                   Neka nam pomogne živjeti u 

                                   prijateljstvu i bez sukoba!  

                                                           (stihovi na sanskrtu)  


To znači da svi trebaju živjeti zajedno i skladno kao djeca jedne obitelji. Trebate živjeti u zajedništvu i potpunoj suradnji. To nije kao posao dioničara u nekoj tvrtki. Naprotiv, ovdje svi imaju istu količinu dionica i zajedno dijele  radost i tugu. To je prvo i najvažnije učenje Veda. Ali današnji vedski  znalci tumače Vede svaki na svoj način pri čemu se stvarno značenje ne može prepoznati. To nije njihova pogreška. Oni su jadnici koji sami ne razumiju značenje. Pjevaju vedske mantre,  ali ne razumiju smisao toga što pjevaju. 


Besmisleno je recitirati vedske mantre bez poznavanja njihovog značenja. Koja je svrha recitiranja ako ne znate značenje riječi? U Madrasu (Chenai) živjela je slavna pjevačica. Bila je poznata kao Gana Kokila – slavuj melodije. Više nije živa. Njezin glas bio je sladak kao glas slavuja. Jako je voljela pjevati Tyāgarājine kirtane. Sve Tyāgarājine pjesme napisane su na teluškom jeziku. No, ona nije znala teluški. Jednom je svojim slatkim i melodioznim glasom pjevala Tyāgarājinu pjesmu koja ide ovako: "Oh, Rāma! Gubiš li Ti išta ako te ja ne slavim – ne pogadakunte neekemi koduva rāma? No kako nije razumjela riječi, pjevala je: "Oh, Rāma! Gubiš li ti išta ako ja jedem pakode – ne pakoda tinte neekemi koduva rāma? (pakoda – vrsta indijskog jela od tijesta punjenog povrćem, op. prev.)    

I sami vidite koliko je bilo iskrivljeno značenje pjesme kada je pjevala "pakoda tinte" umjesto "pogadakunte". U tamilskom jeziku nema razlike kod izgovaranja slogova "ga" i "ka". Oni pišu 'Kandhi' umjesto 'Gandhi'. Zato kada kažu "pogadakunte", to zvuči kao "pakodatinte". Njihovo pjevanje Tyāgarājinih kirtana je ugodno za slušanje, ali izgovor riječi ni izdaleka ne zadovoljava. Isto tako, možete pjevati  vedske mantre u savršenom ritmu i s ispravnom intonacijom, ali ako ne razumijete njihovo značenje to će biti ugodno za slušanje , ali ne će ispuniti vaše srce blaženstvom. Blaženstvo ćete doživjeti kada razumijete značenje riječi i kada upijete svetost koja se u njima nalazi. Studenti su budući vođe naroda. Zato trebaju ići duhovnim putem, uložiti napor da razumiju učenje Veda i djelovati u skladu s tim učenjem. 
Bhagavān je govor završio bhajanom:  Govinda Hare, Gopala Hare, Hey Gopi  Gopa Bala. 
Iz Bhagavānovog božanskog govora, održanog 28. lipnja 1996. u Prasanthi Nilayamu. 

S engleskog prevela:

Nada Đureković

Intervju

LIJEČNIK  OBAVLJA  OPERACIJU,

  A  BOG  LIJEČI

' Dr. Michael Nobel, prapranećak Alfreda Nobela rekao mi je kako je bio u posjetu velikom broju dobrotvornih bolnica širom svijeta. Najveću je vidio u Švicarsko,j ali svi zahvati, koji su zahtijevali korištenje visoke tehnologije, bili su naplaćivani. 

Ovdje su zahvati koji zahtijevaju visoku tehnologiju besplatni. Ovo je jedina bolnica u svijetu gdje se liječenje provodi besplatno,' rekao je dr. H. S. Bhatt, svjetski poznati urolog koji obavlja posao ravnatelja Odjela za urologiju u Sri Sathya Sai institutu za više medicinske znanosti, Prasanthigram, Puttaparthi u razgovoru  s dr. G. Venkataramanom, bivšim prorektorom Sri Sathya Sai sveučilišta.

SAI RAM, dr. Bhatt, možda bi bilo najbolje zamoliti Vas da nam kažete nešto o sebi.


Rođen sam 21. siječnja 1921. godine u Udipi. Moj otac bio je kirurg, a majka domaćica. Moj otac je umro jako mlad, bilo mu je samo 38 godina kada je napustio ovaj svijet. U britanskoj hijerarhiji bio je dobro poznati kirurg. Bilo nas je sedmero djece, a odgojila nas je majka, u kući našeg djeda. Svi smo polazili školu u Udipi. Po završetku škole, otišao sam studirati medicinu na Stanley Medical College u Madrasu (Chennai). Po završetku studija pridružio sam se Christian Medical Collegeu u Veloreu, 1945 godine. Tamo sam proveo gotovo trideset godina. Kada sam tamo došao, bio sam jedini zaposlenik na fakultetu koji nije bio kršćanin. Poslijediplomski studij iz područja kirurgije završio sam u Veloreu. Rockfellerova zaklada bila je velikodušna i iskazala mi je priznanje tako da sam bio pozvan kao gostujući predavač. Prvo sam otišao u Tokyo, a zatim u Los Angeles. 

Koje je to godine bilo?


Bilo je to 1956. - 1957. godine. Nakon toga posjetio sam Englesku i neke od zemalja u Europi kao što su Danska, Nizozemska, Švedska i neke druge. Pokušao sam pronaći kirurške tehnike koje bi bilo moguće primijeniti u Indiji.

Dakle, trideset ste godina proveli u Valloreu. To nas vraća u 1975. godinu.


Da, povukao sam se u mirovinu 1975. godine, preselio sam se u Bangalore i radio u St. Philomena bolnici. Supruga i ja radili smo u bolnici koju vodi kršćanska misija, od 1945. godine pa nadalje, sve do 1991. godine.

1991. godine došli ste u ovu Superspecijalističku bolnicu (Prasanthigram). Je li tako?


Da. Dolazak ovamo velika je priča. Moram vam ispripovjediti kako sam došao Svamiju.

Svakako. To je ono što bismo željeli čuti.


Dok sam obavljao operacije u St. Philomena bolnici, jednog dana, prilikom operacije bubrežnog kamenca prišla mi je medicinska sestra i kazala da je neki dr. Hegde stigao iz Whitefielda i da mi želi nešto reći. Spustio sam kirurški nož i otišao sam pogledati što želi. Već sam ga prije bio upoznao. Rekao mi je: 'Sathya Sai Baba te želi vidjeti.' Odgovorio sam: 'Završit ću operaciju koju sam započeo na ovom čovjeku, zatim ću ga smjestiti na odjel za intenzivnu njegu, a nakon toga ćemo zajedno ručati. Nakon toga ćemo otići.' Odvezao me je svojim automobilom u 15 sati. U to je vrijeme u Brindavanu bilo jedno veliko stablo.

Da. Sai Ram shed. Koje je to godine bilo?


Bilo je to 1977. ili 1978. godine. Svami me upitao kako sam, ovo i ono. Nakon toga me upitao vjerujem li u vibhuti na što sam odvratio: 'Ovisi o tome tko ga daje!' Dao mi je nešto vibhutija i rekao da odem posjetiti jednog pacijenta. Rekao je: 'Idi i pogledaj ga pa ćeš mi reći što misliš.' Pacijent nije bio nitko drugi no John Hislop.

Hislop je bio u Sri Sathya Sai općoj bolnici u Whitefieldu?


Da. Imao je ozbiljnih uroloških problema. Netko mu je pokušao ugraditi kateter što je dovelo do povrede tkiva. Prostata je bila jako prokrvljena i iz nje je nezaustavljivo tekla krv. Stavili su mu drenažu i poslali ga natrag u bolnicu u Whitefieldu. U to je vrijeme ta bolnica bila jako mala i Hislop je bio jedini pacijent koji je ležao na poljskom krevetu u središnjem dijelu odjela. Nitko nije bio uz njega. Upitao sam ga: 'Tko Vas njeguje?' Odvratio je: 'Svami se brine za mene.' Na to sam ja odvratio: 'Tko će biti uz Vas, posebno tijekom noći?' Odgovorio je: 'Svami će biti sa mnom.' Na svako moje pitanje odgovor je bio isti. Možete vidjeti kolika je bila njegova vjera i predanost Svamiju. Pregledao sam ga. Imao je povećanu prostatu. Rekao sam mu da je s time povezan određeni rizik. Rekao je: 'Samo idi. Svami će se pobrinuti za mene. Slobodno idi.' Dakle, takva vrsta povjerenja me je zapanjila. Dogovorio sam s njim termin za operaciju. Bio je tu još jedan Svamijev poklonik imenom Ramachandra koji je radio u bolnici Victoria. Bio je glavni anesteziolog. Pomogao mi je. Dr. Hegde mi je pomogao tijekom operacije. Dr. Rajeswari je u to vrijeme vodila bolnicu. I ona mi je pomogla. Obavio sam operaciju prostate i Hislop je bio izliječen zahvaljujući Svamijevoj milosti. Tako sam se upoznao sa Svamijem.


Nakon toga Svami mi je poslao mnoge poznate osobe, jednu za drugom. Prvo je poslao V. K. Narasimhana, a za njim su slijedili i drugi. Došao je profesor Sampath, Vaš prethodnik, koji je imao rak prostate. Neki su liječnici pokušali nešto učiniti, ali stvari su se zakomplicirale. Doveo ga je pukovnik Joga Rao. Njegovo je stanje bilo prilično loše. Rendgenske slike pluća pokazale su kako se rak proširio na to područje  kroz krvotok i velike kuglice raka bile su u njegovim plućima. Operirao sam ga u St. Philomeni. Učinili smo  najviše što smo mogli i zahvaljujući Svamijevoj milosti dogodilo se čudo. Mjesec dana kasnije pluća su se od raka u potpunosti očistila. Na kraju, on nije umro od raka, umro je od hemiplegije, mnogo mjeseci nakon toga.


Nakon njega došla je majka Raja Reddyija koja je imala rak mjehura. Željela je biti operirana u bolnici u Whitefieldu. Bila je prilično krupna i imala je 78 godina. Dr. Hegde i dr. Rajeswari su mi pomogli. Operacija je trajala gotovo četiri sata. Ruke su mi se tresle. Razlog tome bio je što je Svami promatrao operaciju preko mojeg ramena.

Je li bio tamo, fizički?


Fizički! Sva četiri sata bio je u operacijskoj dvorani. Možete razumjeti kako mi je bilo teško. Kada stoji pred vama, tada zaboravljate svoje ime. Zamislite da obavljate operaciju u Njegovoj prisutnosti! Odjednom, tijekom operacije, On bi upitao: 'Adi enu (Što je to)?' nakon što smo otvorili abdomen i obavljali pripremne radnje s organima. Dr. Rajeswari, dr. Hegde i ja, svi smo bili 'uzdrmani' zato jer nikada prije nije Svami gledao preko naših ramena kao što je to činio sada tijekom operacije.

Moj Bože! To mora da je za vas bilo novo iskustvo.


Jedne smo nedjelje otišli u Whitefield. To je bilo treći ili četvrti puta. Moje je srce počelo ubrzano lupati kada mi se Svami približavao. Dao mi je malo vibhutija i otišao. Zatim je došao do moje supruge i rekao: 'Dolazim k vama, u vašu kuću danas poslije podne u 15 sati.' Njezin um nije ništa mogao registrirati. Jedna gospođa, koje je sjedila pored nje, rekla joj je: 'Svami dolazi danas u 15 sati k vama, u vašu kuću, a ti samo blijedo gledaš! Već je 10 sati. Zašto još uvijek sjediš ovdje?' Nismo znali kako primiti i dočekati Svamija. Morali smo se raspitati kod nekih starijih poklonika kakav je protokol. Dobili smo crveni tepih i mnoge druge stvari.

Kada Svami dolazi u vašu kuću lako je moguće da budete zbunjeni.


Svami je došao i odmah se uputio na kat kao da je kod nas već bio tristo puta! Kat na našoj kući dogradili smo nedavno. Upitao sam Svamija mogu li pozvati neke svoje prijatelje. Odgovorio je: 'Pozovi samo liječnike.' Nakon toga je govorio o bolestima srca. Rekao je: 'Sve ću svesti na tri uzroka svih srčanih bolesti: žurba, briga i prejaka hrana!' Dugo je vremena govorio na tu temu. Došli su i moja kćerka i zet. Njega smo posebno pozvali zato što je njegova majka imala rak dojke. Otkrili su da ima velik karcinom na dojci koji je tako uznapredovao da je jedno od njezinih rebara bilo u opasnosti. Odveli su ju u vodeću bolnicu u Chennaiju jer je tamo radila moja kćer. Onkolozi su ju pregledali i rekli da je bolest previše uznapredovala. Operacija nije dolazila u obzir. Jedino što su mogli učiniti je podvrgnuti je kemoterapiji i nadati se. Svami je rekao da zna kako ona boluje od raka koji je uznapredovao. Stvorio je lingam koji je u sebi imao tanke grančice koje su podsjećale na kapilare i rekao mojem zetu neka svake večeri okupa lingam u vodi i neka tu vodu dâ svojoj majci. Moj je zet pomislio da to ona možda neće prihvatiti zato što je bila kršćanka, protestant, a isto tako i supruga predanog kršćanskog svećenika. Zatim je Svami za nju dao i malo vibhutija. No, gospođa je s puno vjere pila lingam vodu, svaki dan tijekom jednog mjeseca. Nakon mjesec dana došla je na kontrolni pregled kod svojeg onkologa koji je ostao zapanjen. Rak je bio u potpunosti izliječen i preko rebra je izrasla nova koža. Puno godina nakon toga nazvao me moj zet i obavijestio kako je njegova majka u miru napustila ovaj svijet.


Jednom drugom prilikom u Whitefieldu Svami mi je prišao i rekao da će doći u moju kuću i zamolio me da Ga odvezem do mjesta u Bangaloreu gdje sam stanovao. Pokušao sam to otkloniti zato što sam imao polovni automobil i loš sam vozač. Ni moja supruga nije dobar vozač. Prvo što je naučila to je bilo kako naletjeti na prometnika! Tako da je Sri Balaram dovezao Svamija u Bangalore, zajedno sa pukovnikom Joga Raom i Srinivasom. Pukovnik Joga Rao obavijestio nas je da bi Svami želio idli i vada tako da smo to pripremili. Moja je supruga isto tako pripremila poseban curry od indijskog oraščića. Tom su prilikom došle moje druge kćeri. Svami se počeo obraćati mojoj supruzi kao 'rastreseni profesor'. Mislili smo da se Svami šali. Utvrdili smo da je moja supruga zaboravila donijeti kutiju sa šibicama za arati. On je materijalizirao kutiju sa šibicama i zapalili smo kamfor za arati. Mislili smo da ju je Svami nazvao 'rastreseni profesor' zato što je zaboravila kutiju sa šibicama, no otkrili smo da je poseban curry od indijskih oraščića u pripremi kojeg je provela toliko vremena ostao zaboravljen u kuhinji i uopće nije poslužen. Tijekom tog posjeta našoj kući Svami nam je rekao da gradi bolnicu u Puttaparthiju. Govorio je pola sata o tome kako će bolnica izgledati. Nakon toga nam je rekao: 'Vas ćete oboje doći sa mnom i služiti u Puttaparthiju.' Bez ikakve prijavnice ili nečeg tome sličnog. 

Očito, vi ste bili izvan svega toga.


Ne samo da smo bili izvan svega toga, naprosto je rekao: 'Dođite sa mnom.' I ni na trenutak nismo požalili na svojoj odluci.

Svami se upleo i izliječio pacijenta o kojeg ste liječili?


Bio je velik broj takvih slučajeva no ispričat ću vam slučaj pokojnog Sri Subramania Chettiara iz Sai Paduka Trusta. Svami mu je rekao da ode k meni na pregled. Pregledao sam ga i utvrdio da ima rak prostate i da se infekcija proširila na mjehur. Bio je stariji muškarac, imao je preko 75 godina, tako da sam upitao Svamija što mi je činiti. Svami je rekao: 'Nemoj učiniti ništa.' Tako da i nisam učinio ništa. Međutim, on je ustrajao tako da mu ugradimo kateter što smo nekako uspjeli učiniti. Napravili smo rendgenske snimke i utvrdili da je svaka kost u njegovom tijelu ispunjena rakom. Usprkos tome, on je poživio još sedam godina i sve su njegove poteškoće ostale po strani tijekom svih tih godina zahvaljujući Svamijevoj milosti. Rak se širio putem krvotoka i iz prostate se proširio na cijelo tijelo. Vidjeli ste tog starca. Na glavi je imao neke kvrge. 

Da, vidio sam ga.


To su sve bile kancerogene stanice, sve su metastazirale. Stavio sam mu drenažu koja je otjecala u bočicu. Dolazio je na sve potrebne tretmane uz malo ili nikakve poteškoće. Nije trebao odlaziti na toalet, stalno je krvario što je bilo jako bolno. Toliko se stvari dogodilo tijekom mojeg rada koje su bile izvan moje sposobnosti poimanja. Sve to pripisujem Svamijevoj milosti. Cijeli sam život vjerovao da je najbolji način služiti Bogu taj da obavljaš posao koji ti je dodijeljen i da ga obavljaš tako pošteno i predano kao da ga radiš za sebe samoga. Ovo je zanimanje u kojem ne postoje različiti standardi. Kraljević i prosjak trebaju se prihvatiti i liječiti istovjetno.

Jesu li sva ta iskustva osnažila vašu vjeru u Boga? Postoji li neko određeno Svamijevo učenje koje je posebno na vas utjecalo?


Da, počeo sam vjerovati da ja mogu samo rezati, a liječenje je u Božjim rukama. No, kada ja zarežem, moram to učiniti sa štovanjem i iskreno te samo kada je to potrebno. Kada ne postavim dobru dijagnozu i pacijent ne odgovara kako bi trebao na liječenje, nikada se ne ustručavam zamoliti Svamija da 'preuzme' pacijenta i obavi liječenje. Svamijevo učenje da liječnik ne bi smio odbiti pomoć pacijentu koliko god to može mi je pomoglo. Ako ja ne mogu obaviti operaciju zamolit ću nekog od kolega da to obavi ili ću poslati pacijenta u St. Philomenu ili u katoličku misionarsku bolnicu u Vellore uz poruku da ne naplate liječenje pacijentu. Imao sam veliku pomoć i suradnju od strane drugih liječnika. Oni nikada nisu naplaćivali usluge. Smatraju da je to prilika kako bi mogli služiti svojim bližnjima. Ne postoji ograničenje koje se odnosi na siromaštvo za pacijente koji dolaze ovamo u Super specijalističku bolnicu. Vidio sam žene koje su nosile isti sari šest ili sedam dana, a da ga nisu oprale. To je vrsta siromaštva koju možete ovdje vidjeti.

Ne postoji mjesto na svijetu gdje bi mogli dobiti takvu uslugu.


Dr. Michael Nobe, prapranećak Alfreda Nobela, koji je bio ovdje, rekao mi je da je posjetio velik broj dobrotvornih bolnica širom svijeta, najveća koju je vidio bila je u Švicarskoj, no svi zahvati koji su zahtijevali korištenje visoke tehnologije, bili su naplaćivani. Ovdje je i visoka tehnologija besplatna. Ovo je jedina bolnica u svijetu u kojoj se ti zahvati obavljaju besplatno.

U Svamijevim bolnicama ne prihvaća se nikakav novac. Prema svima se odnosi na isti način. Najljepša Vam hvala, gospodine, na Vašem vremenu i što ste došli u naš studio kako biste s nama podijelili Vaša razmišljanja i iskustva. Sai Ram. 
Iz našeg arhiva

Božanski govor kojeg je Bhagavān Sri Sathya Sai Baba održao u Poornachandra 

dvorani, 14. srpnja 1992. godine, prilikom proslave blagdana Guru Purnima  

SAMO  JE  BOG  SADGURU

      Bog je utjelovljenje božanskog blaženstva, apsolutna mudrost, onaj koji 

      nadilazi parove suprotnosti, širok i rasprostranjen kao nebo, onaj koji sve 

      prožima, cilj opisan u velikoj vedskoj izreci: To si ti -  tat tvam asi, Jedan 

      jedini, vječan, čist, nepromjenjiv, svjedok svih funkcija intelekta, onaj koji 

     nadilazi sva mentalna stanja i sva tri promjenjiva svojstva prirode - sattva,

     rajas i tamas. 

                                                                                             (stihovi na sanskrtu) 

  GURU JE UTJELOVLJENJE  TRANSCENDENTALNOG BLAŽENSTVA
 
Utjelovljenja božanske ljubavi! 


Nije lako razumjeti božansko načelo. Vezanost za "ja" i "moje" odgovorna je za sve teškoće. Čovjek će dostići božanskost onog trenutka kada odustane od ega i vezanosti. Ãtman je sveprisutan i beskrajan. On je Jedan jedini. Ali, čini se kao da je mnoštvo, zbog raznolikosti oblika. Duhovnost je ta koja, kao ātmana, prepoznaje Jednog koji obuhvaća sve različitosti. 

Nažalost, danas mnogi učeni ljudi dijele Jednog na mnoge. Rijetki su oni koji Ga u tom mnoštvu vide. Evo primjera. Gradimo kuću. U toj kući kao poseban prostor odvojimo kupaonicu, kuhinju, blagovaonicu i dnevnu sobu. Kako je nastala ta podjela? Tako što smo unutarnjim zidovima pregradili kuću. Ako srušimo pregradne zidove, kuća opet postaje jedna cjelina. Imamo različite prostorije s različitim imenima i oblicima zbog zidova koje smo sami postavili. 


Slično tomu, kuća u kojoj boravi ātman  je jedna cjelina. No, obzirom da smo mi u toj kući napravili različite sobe, kao što je soba tijela, soba osjetila, soba uma, soba intelekta i soba ega, pojavljuje se različitost.  

U osnovi svega nalazi se guruovo načelo blaženstva 


Obzirom da je među današnjim čovječanstvom u porastu tendencija razdvajanja i podrivanja jedinstva, pojavljuje se velika potreba za guruom. Tko je istinski guru? Koja se istina nalazi u osnovi Njegovog načela? Daje li On svjetovno obrazovanje? Je li On taj koji istražuje svojstva stvari i u tančine opisuje dostignuća prirodnih znanosti? Ne, oni koji se time bave samo su učitelji. Istinski guru je utjelovljenje transcendentalnog  blaženstva - brahmanānda. Što je brahmanānda? Gdje se to blaženstvo nalazi? Kada se pitamo i promišljamo o tome, dolazimo do zaključka da u svemiru nema ničega što bi s tim bilo usporedivo. Sve radosti i sva sreća svijeta prirođeni su brahmanāndi.  

Stupnjevi  brahmanānde 


Koju vrstu radosti doživljava čovjek kada je sretan, zdrav i zadovoljan? Kakva je radost koju čovjek dobiva od bogatstva, imovine, dragulja i uspjeha? To je ljudska radost - mānušyānanda. Sto puta veća od mānušyānande je gandharvānanda. Sto puta veća od gandharvānande je devagandharvānanda. Sto puta veća od devagandharvānande  je devānanda. Sto puta veća od devānande je indrānanda. Sto puta veća od indranānde  je brihaspatyānanda. Sto puta veća od brihaspatyānande je prajapatyānanda. A sto puta veća od prajapatyānande je brahmānanda. To su stupnjevi i razmjeri brahmānande. Takav izraz, kao što je brahmānanda, koji nadilazi svu ljudsku maštu i sve ljudske predodžbe, danas se u svakodnevnom govoru koristi za opis svjetovnih radosti. Ljudi kažu: "Doživjeli smo brahmānandu  kada nam se udavala kćerka", ili "Moj sin je uživao u brahmānandi  kada  je dobio odličnu ocjenu na ispitu." No, je li brahmānanda  tako lako dostižna i jeftina stvar koja se može steći na tako lagan način? Je li ona svjetovna i materijalna? Ne, nije. Brahmānanda o kojoj govorim nadilazi sve materijalne, moralne i religijske aspekte života. Istinski guru je onaj koji ima iskustvo vrhunskog blaženstva brahmānande.Tko je On? Nitko drugi nego Bog koji je utjelovljenje blaženstva. Sve radosti sadržane su u tom blaženstvu. 


Sljedeća značajka gurua je vrhunska sreća – parama sukhadam. Ta sreća nadilazi sve radosti ovoga svijeta. To nije svjetovna sreća koja ima početak i kraj, koja se stalno mijenja, dolazi i odlazi. Svjetovna zadovoljstva su samo vodeni mjehurići. Mogu se rasprsnuti u svakom trenutku. Sreća koja se mijenja nije prava sreća. Zadovoljstva u kojima čovjek uživa u ovom svijetu mijenjaju se ovisno o vremenu i prostoru. Istinski guru je onaj koji uživa u nepromjenjivoj i vrhunskoj sreći. 

Treća značajka gurua je: krajnji, konačni – kevalam. Što znači kevalam? To znači onaj koji nadilazi vrijeme i prostor. Sve na svijetu je vezano vremenom i prostorom. Ali, guru je iznad vremena i prostora i nema ničeg što je više od Njega. Zato se zove kevalam. On je sâm Bog. 

Vizija  jednote  je  istinska  mudrost 


On je utjelovljenje mudrosti i znanja – jñānamurthi. Što je jñāna ili prava mudrost? Je li to materijalno i svjetovno znanje? Je li to znanje iz kemije? Je li to znanost? Ne, sve to znanje koje sam nabrojio odnosi se na svjetovne stvari. A istinska mudrost – jñānam  temelj je za sve vrste znanja i seže daleko iznad njih. Ona je beskonačna, nemanifestirana i ne-dualna – advaita  darshanam  jñānam.  Mudrost je iskustvo ne-dvojstva. Sve je Jedno, i nema drugog. Ako se čini da ga ima, to je samo reakcija, odraz i odjek onog prvog i Jednog. Stvarna mudrost je poznavanje vlastite prave prirode. Spoznaja sebe je istinska mudrost. Kamo ide čovjek koji traga za spoznajom sebe? Kod kojeg gurua traži utočište? Je li osoba koja pita druge: "Gdje sam ja?" mudra? Ne, to je neznalica. Nitko ne treba tražiti sebe u vanjskom svijetu. Ali, današnji ljudi prave su neznalice. Onaj tko poznaje sebe je mudrac. On je jednak Bogu, a Bog je utjelovljenje mudrosti, istine i vječnosti. Brahman je utjelovljenje istine, mudrosti i vječnosti – satyam jñānam anantham brahma. 


Sljedeći aspekt Boga je: onaj koji nadilazi parove suprotnosti – dvandvateetam. Što znači ovo načelo? Znači da Bog nadilazi toplinu i hladnoću, sreću i tugu, dobitak i gubitak, pohvale i pokude. Ovo načelo odnosi se jedino na Boga i na nikog drugog. Samo On ima tu moć. On je pravi Guru. 

Bog je širok  i  sveprožimajuć  kao  Svemir 


Sljedeći aspekt je gagana sadrishan. Gdje je gagana ili nebo? Ono je svuda. Ustvari, ne možemo ga vidjeti. Pogledamo li prema gore, kažemo: "To je nebo." Ali, to nije nebo.To je samo kombinacija oblaka. Nebo je ono što stvara prostor za oblake. To nebo nalazi se svuda. Je li ga moguće pokazati? Da, moguće je. Ono se vidi čim zapucketate prstima ili pljesnete rukama. Nebo se vidi kada Svami govori. Kakva je priroda tog prostora – ākaśa? Njegova priroda je zvuk. Svuda gdje postoji zvuk, postoji i prostor. Udah i izdah su također zvukovi. Postoji li i gdje je mjesto na kojem nema prostora? Takvo mjesto ne postoji. Prostor je svuda prisutan. Samo je Bog širi i veći od prostora. Dakle, Bog je pravi guru.

Četiri  najviše  vedske  istine 


Sljedeći aspekt Boga je tattvamasyadi lakshyam. Što je tattva? Postoje četiri velike vedske izreke: "Brahman je najviša svijest" – prajñānam brahma, to je bît Ŗg vede, "Ja sam brahman" – ahām brahmasmi, to je bît Yajur vede, "To si ti" -  tat tvam asi, bît je Sāmā vede, i "Ovaj ātman je Bog" – ayam atma brahma, bît je Atharva vede. Sve ove četiri velike izreke – mahāvākya, odnose se na Jednoga Boga. Iako su tvrdnje i objašnjenja sadržana u njima različiti, ono o čemu te izreke govore je Jedan Bog. 


Prva izreka kaže: prajñānam brahmā. Što je prajñāna? Je li prajñāna samo inteligencija ili domišljatost? Nije. Gdje je ta prajñāna? Ona je u tijelu, osjetilima, umu, intelektu, egu i posvuda. Nalazi se u svemu živom i neživom. Poznata je pod nazivom 'Stalna Integrirana Svijest'. Što je svijest? Svijest nije ništa drugo nego "znati". Znati što? Je li to samo djelomično znanje? Ne, to je potpuno znanje. To je znanje o načelu koje je prirođeno svemu živom i neživom. Zapravo, prajñāna i brahmā  su sinonimi. To nisu dvije različite stvari. Tko je brahman? Brahman je Jedan koji sve prožima. To je bŗhat, načelo moći. Univerzum je sam po sebi bŗhat ili načelo moći. Brahman je prirođen cijelom Univerzumu. Ili, jednostavnije rečeno, Brahman označava Onoga  koji sve prožima, koji prodire, koji se širi. On je svuda i sve ispunjava. Istinski Guru ima sva ova svojstva. 


Druga velika vedska izreka kaže: aham brahmasmi. Ljudi misle da "aham" znači "ja". Ne. Aham ima još jedno značenje. To je ātman. Aham je stvarni oblik ātmana. Svijest ili svjesnost koja je svuda prisutna, nalazi se u čovjeku, kao ātman. Ātman  je svjedok svega. Ātman, svjesnost i brahman nisu različiti. Što je ovo?  (Bhagavan je pokazao maramicu) To je tkanina. Ali, to i nije tkanina; to su niti. No, to nisu čak ni niti, nego pamuk. Tkanina, niti i pamuk jedno su te isto. Slično tomu, isto načelo dobiva  imena kao što su ātman, brahman ili aham, u različito vrijeme i u različitim okolnostima. Prema tomu, izreka aham brahmasmi  znači da je svjedok Ātman  ili "Ja" u meni, sâm Brahman. 


Treća izreka kaže: tat tvam asi. To je srž Sama vede. Tat znači "to", tvam  znači "ti", a asi znači "jesi, si". Kada odvojimo "ja" i "ti", tada je "ja" različito od "ti". Ali, kada ih spojimo, razlika nestaje i oni postaju "mi". Dvoje postaje jedno. Onaj koji ima vanjski oblik i relativna svojstva – upādhi, je tvam, a onaj koji nema upādhi  je tat. Prvi je pojedinac – jiva, a drugi je Bog – deva. Sama veda  jasno objavljuje da su jīva  i deva jedno te isto. 


Četvrta velika vedska izreka kaže: ayam ātma brahmā. Trebate dobro istražiti i promisliti što ona znači. U njoj su tri riječi: ayam, ātma i brahmā. Ali, sve su one jedno i znače isto. Ova tvrdnja ocrtava jednotu triju osoba: one za koju vi mislite da jeste, one za koju drugi misle da jeste i one koja vi stvarno jeste, odnosno jednotu tijela, uma i ātmana. Djelujete tijelom, mislite umom, a ātman  je svjedok jednog i drugog. U budnom stanju vi ste visva, ili individualna duša u budnom stanju. Kada sanjate vi ste taijasa, ili individualna duša koja sanja, a u dubokom snu ste prajñā, ili individualna duša u stanju dubokog sna. Prajñānam brahmā – Brahman je najviša svijest. Prajñānam  je Brahman. 

Istinski guru utjelovljenje je božanskog načela koje se kao njihovo unutarnje značenje nalazi u sve ove četiri velike vedske  izreke. On je taj koji doživljava i uživa samu srž ovih objava, i koji je na sebe preuzeo ljudski lik da bi tim istinama poučio čovječanstvo. 

Pravi  guru  poznaje prirodu  Boga 

Što znači ekam? Ekam  znači Jedan. Brahman je Jedan bez drugoga. On je Jedan jedini. Taj Jedan postoji prije rođenja, poslije smrti i za vrijeme trajanja cijelog ljudskog života. On se ne mijenja. Taj nepromjenjivi Jedan je Bog. Sve drugo su Njegove različite manifestacije. Istinski Guru je onaj koji prepoznaje da u Jednom postoji mnoštvo. Uzmite, na primjer, sjemenku banyan drveta. To je mala sjemenka. No, u njoj se krije ogromno drvo s velikim i malim granama, cvjetovima i plodovima. Korijenje tog drveta je različito, grane su različite, cvjetovi i plodovi su različiti. Ali, svi su oni nastali iz jedne jedine sjemenke. Jedna osoba može gledati grane, druga lišće, treća cvjetove, a četvrta plodove. Guru je taj ekam – Jedan. Tko je On? On je sâm Bog. 


Nityam  je Jedan koji se nikada ne mijenja, bez obzira na uvjete i okolnosti. Sunce i Mjesec kreću se i mijenjaju, ali On ostaje isti. Na početku života čovjeka nazivamo djetetom, kada ima 10 godina kažemo da je dječak, s 30 godina je muškarac, a u dobi od 75 godina je djed. Dakle, čovjek je podložan promjenama, ovisno o protoku vremena. Ali, Bog je stalno isti. On nema ni rođenja niti smrti, nema ni početka niti kraja. On je Guru. 


Čist – vimalam  sljedeće je svojstvo. On je Jedan bez ikakve prljavštine. Čist je, neokaljan i svet. Ništa svjetovno Ga ne dotiče. Što god stavimo u vatru, sagorjet će i postati pepeo. Ono što bacamo u vatru može biti čisto ili nečisto, ali vatra uvijek ostaje čista. Možete u nju staviti tijelo, drvo, željezo ili  zlato, no vatru to neće zaprljati. Poput vatre, On je čist i svet. Tko je On? On je Bog. 


Achalam  znači  nepromjenjiv. Sve se stvari mijenjaju i kreću. Zemlja se okreće oko svoje osi brzinom od približno 1,666 kilometara na sat. I ne samo da se Zemlja vrti oko svoje osi, nego se određenom brzinom kreće i oko Sunca. No, mi ne možemo vidjeti njezino kretanje. Čini nam se da se mi krećemo, a Zemlja da stoji. Ne. Zemlja se kreće. Sunce, Mjesec i ostali planeti također se kreću. Na filmskom platnu u jednoj sekundi projicira se 16 sličica koje se kreću, no platno ostaje nepomično.  Isto tako, On je stalan, miran i bez pokreta. On nikuda ne treba ići, jer je ovdje, tamo i posvuda. 

Vječni  svjedok 

Sarvadhī sākšibhūtam znači vječni svjedok, svjedok svega. Na pozornici se odigrava drama. Kralj dostojanstveno govori, ministar nešto objašnjava , a sluga stoji sa štapom u ruci. No, njihov razgovor ne smeta svjetlu koje obasjava pozornicu. Ono je stalno isto. Hariścandra  je ožalošćen, Chandramati  oplakuje sina. Lohitasva  je mrtav jer ga je ugrizla zmija. Al,i to nema nikakvog utjecaja na svjetlo koje osvjetljava pozornicu. Mijenjaju se samo glumci. Oni ne djeluju na svjetlo. Ono ostaje svjedok. Guru je takav vječni svjedok. 


On je bhāvatītam. Znači da nadilazi mentalno shvaćanje i verbalna objašnjenja. Nitko ne može objasniti Njegovu prirodu. On nadilazi sve misli i osjećaje. On je Guru. Njegovo sljedeće svojstvo je trigunarahitam. Tri promjenjiva svojstva prirode su sattva, rajas i tamas – uravnoteženost, strast i neumorna aktivnost te inercija, tromost i lijenost. Gdje god postoje ta svojstva, smjenjuju se sreća i tuga. Tamo gdje ih nema, nema ni sreće niti tuge. Tko je iznad tih svojstava, tko ih nadilazi? To je Bog. On je pravi guru. 

Guru  i  Svemir 

Samo je Bog istinski guru. On je stvoritelj, održavatelj i razaratelj Univerzuma.  





Guru je Brahma, Guru je Višnu, 

                            

Guru je Maheśvara. Guru je zaista 





vrhovni Brahman. Zato pozdravimo gurua.  













     
   



      Gurur Brahmā Gurur Viśnur 





      Gurur Devo Maheśvarah 





      Gurur Sākšāt Parabrahma 





      Tasmai Śrī Gurave Namah 









  (stihovi na sanskrtu)


Guru je Brahman. On je Stvoritelj. On sam je Kreacija i Onaj koji ju je stvorio. Univerzum je ispunjen Brahmanom. Sasvim je jasno da je Jedan, koji je sâm, postao Univerzum, Guru. 


Guru je Višnu. Tko je Višnu? Je li to onaj što u rukama drži školjku, disk, žezlo i lotos? Ne. Višnu je onaj koji ima svojstvo širenja. On je taj koji čini i ono što je učinjeno. Univerzum je djelovanje, a Bog je onaj koji djeluje. Bog je svjesnost koja je iznad uzroka i posljedice. Čitav je Univerzum oblik Višnua. Taj Višnu je guru.   


Tko je guru? Je li to onaj koji poučava mantre? Ne. Istinski guru je bez oznaka, bez značajki i bez oblika. "Gu" znači "gunatīta", to jest, onaj koji nadilazi sve tri gune. "Ru" označava onoga koji je bez oblika – rupavarjita. "Gu" znači i tama neznanja. Što može odagnati tamu? To može samo svjetlost. Dakle, guru je onaj koji raspršuje tamu neznanja. Guru ne daje mantru i ne poučava vedantu. Oni koje u svakodnevnom govoru nazivamo guru, nisu pravi gurui. Možete ih zvati učiteljima. One koji primjenjuju u praksi ono što podučavaju, zovemo ācārya.To su oni koji svoja učenja prenose tako da ih primjenjuju u životu. Danas nema ni ācārya  niti gurua. Današnji takozvani gurui istovremeno šapuću mantru u uho učenika i pružaju ruku tražeći novac. 

Guru  je  sâm  Bog 


Guru je Maheśvara. Tko je Maheśvara? To je onaj koji upravlja svim bićima u Svemiru. On zapovijeda i sve određuje na ispravan način. Izlazak i zalazak Sunca zbivaju se prema Njegovoj naredbi. Godišnja doba, kiša, dani i noći, sve je to pod Njegovom kontrolom. Prema Njegovoj volji sve se odvija, disciplinirano i bez greške. Guru nije onaj koji samo podučava. Guru je svemoguć, sveznajuć i sveprisutan. On je sâm Bog. 


Guru je Brahmā, Višnu  i Iśvara. Neki kažu da Višnu  i Iśvara ne idu zajedno. No, to samo pokazuje njihovo neznanje. To je ograničenost tih poklonika. Jedni se nazivaju štovateljima Višnua – vaišnava, a drugi štovateljima Śive i Iśvare- śaiviti. No, Višnu i Śiva  su jedno te isto.     
 
 

           

Višnu je na slikama prikazan kako u svoje četiri ruke drži školjku, disk, žezlo i lotos. Školjka je simbol zvuka, disk predstavlja vrijeme, žezlo je simbol moći, a lotos predstavlja srce. On je gospodar zvuka, vremena, moći i srca svih bića. Slično tome, Śiva u rukama drži bubanj - damaru i trozubac - triśula. Ovdje damaru  predstavlja zvuk, a triśula  se odnosi na tri vremenska razdoblja. Śiva je gospodar vremena i zvuka. Dakle, oboje su isti, samo se imena i oblici razlikuju.

Samo  ograničeni umovi  stvaraju  razlike


Evo primjera iz indijske tradicije. U grad Tirupati  hodočaste i štovatelji Višnua – vaišnave i štovatelji Śive i Iśvare – śaiviti. No, tamo je samo jedan Bog. Śaiviti ga zovu Venkatešvara, a za vaišnave to je Venkateramana. U njihovim osjećajima mogu postojati razlike, ali Bog je jedan. Ljudi stvaraju razlike da bi zadovoljili svoje male umove. 


Evo još jednog primjera. Śiva  je poznat kao Paśupati, odnosno Bog svih bića – paśu. Bića su oni koji u sebi imaju načelo uma. Višnua  se naziva i Gopala, što također znači Bog svih bića. Ustvari, jedno i drugo znači isto. Samo ograničeni umovi stvaraju razlike. Ograničeni ljudi nikada ne mogu dosegnuti viša stanja, bez obzira koje duhovne vježbe izvodili i koliko dugo. Trebamo prepoznati jedinstvo u različitosti. To je prava duhovnost. Vi sami ste Bog. Tako dugo dok ne znate ovu istinu vi ste pojedinačna duša – jīva, a kada ju saznate, tada ste Bog – deva. 

Snaga  vjere  i  predanosti  Bogu  


Danas ste slušali Anila Kumara kako radosno govori o predanosti i iskustvima poklonika iz Japana, Tajlanda i Hong Konga. Netko bi pomislio kako to da ljudi iz tih udaljenih zemalja imaju tako duboku vjeru, istinsku predanost Bogu i mnoge duhovne doživljaje, a oni koji su tako blizu Svamiju i koji su dugo kraj Njega, nemaju takva iskustva. U stvari, Svami ne obasipa poklonike iz dalekih zemalja nekim posebnim suosjećanjem niti posebnim milostima. Bog odgovara u skladu s vjerom poklonika. Njihova vjera je duboka i jaka. Dakako, tu i tamo ima dobrih i loših stvari. Ali, zbog velike udaljenosti oni imaju dublju vjeru i jači osjećaj predanosti. Duboki osjećaji ostaju isti u svim okolnostima. Kada predanost nije dovoljno jaka, postaje hirovita i prevrtljiva.


Evo primjera. Uz cestu rastu velika stabla. Ona ostaju zelena usprkos nestašici vode i suši. S druge strane ceste nalaze se rižina polja. Njih treba navodnjavati svakoga dana. Ako ih ne zalijete samo jedan dan, stabljike riže će se osušiti. Neznalice će reći: "Rižina polja se isuše ako ih ne zalijete samo jedan dan. Kako to da drveće ostane zeleno i za vrijeme dugotrajne suše? Zašto je to tako?"           Drveće je pustilo korijenje duboko u zemlju, sve do razine podzemnih voda, dok su korijeni riže blizu površine vode. Ljudi koji nemaju postojanu i duboku vjeru su poput stabljika  riže. Vjera je vaš životni dah. Vi svaki dan slušate Svamijeva predavanja, ali od toga nemate nikakve koristi. No, ima i onih koji Svamija čuju samo jednom, i njihova vjera ostane čvrsta zauvijek. Anil Kumar držao je govore po cijeloj Indiji. Njegovi su govori vrlo zanimljivi i živopisni. Ali, ponekad on sâm posumnja u ono o čemu govori. Da bih uklonio te njegove sumnje, poslao sam ga u Tokyo. Otišao je tamo i osobno se uvjerio kakva je pobožnost i osjećaj predanosti  kod poklonika u toj prekomorskoj zemlji. Shvatio je da je to zbog njihove vjere. Teškoće počinju kada je vjera kolebljiva.  

Prahlāda je ljubio Boga kojeg je zvao Hari, a njegov otac Hiranyakaśipu  ga je mrzio. Otac je dokazivao da Bog ne postoji, dok je sin ustrajao na tome da Bog postoji. Tko je spasio Prahlādu kada je bio bačen niz planinu? Njegova vjera ga je spasila, a ne Višnu. Njegova vjera uzela je lik Višnua. 

Bog  se  nalazi u svim  likovima - epizoda sa Shirdijem 

Jednom zgodom je u mjestu Shirdi  Lakšmibai  Shinde molila Babu da posjeti njezinu kuću i bude gost na ručku. Shirdi Baba je prihvatio poziv i obećao da će doći. Lakšmibai  je sve  pripremila za njegov posjet i čekala. Ali, on u zakazano vrijeme nije došao. Domaćica je stavila hranu na tanjur, stala pred Babinu sliku i rekla: "Baba, zašto me tako ponižavaš? Smatrat ću Te lažljivcem ako ne dođeš. Zašto si izrekao neistinu? Trebao bi održati Svoju riječ." U međuvremenu,  u kuću je ušao pas i počeo jesti hranu serviranu za Babu. Kada se Lakšmibai okrenula da vidi što se zbiva, ugledala je psa. Jako se razljutila, istukla psa štapom i izbacila ga iz kuće. Bila je jako žalosna jer je pas pojeo hranu pripremljenu za Shirdi Babu. Idućeg dana otišla je k njemu na razgovor. Rekla je: "Baba! Zašto nisi održao riječ? Zašto si izrekao neistinu?" Baba se razljutio i povikao: "Saitan!  Zašto bih ja izrekao neistinu? U Shirdiju, Baba je često koristio riječ 'Saitan'. Sada Svami upotrebljava telušku riječ "Dunnapatu", što znači 'bivol' (vol). Baba je ljutito nastavio: "Nemam potrebu izreći nikakvu laž pa ni kada se radi o tebi. Moj lik je Istina, ali ti to ne možeš shvatiti jer ti je um ograničen. Misliš da je Shirdi Baba samo ovo tijelo visine 165 centimetara. Svi su likovi i oblici moji. Ali, ti to ne možeš razumjeti jer si ograničena. Ja sam unutarnji stanovnik u svim bićima. Pas, koji je pojeo hranu pripremljenu za mene, nije bio nitko drugi nego ja osobno."    

Bog se može pojaviti u bilo kojem liku 


Bog sebe poistovjećuje sa svakim oblikom. Ne može Ga se ograničiti na samo jedan fizički lik i na toj pretpostavci graditi predanost. Bog se može pojaviti u bilo kojem obliku. Svi oblici su Njegovi.   

Svami govori nešto jednom dječaku; govori nešto Anilu Kumaru. Može poslati poruku preko bilo koga. Netko može umrijeti od ugriza zmije, netko drugi od udara groma, a netko zato što se poskliznuo i pao. Ljudi misle: "Zašto je morao umrijeti na takav način? Zašto ga Bog nije spasio?" No, Bog je taj koji je poslao zmije i munje. One su njegovi glasnici. 


Ovdje smo izgradili Super specijalističku bolnicu. Zašto smo to učinili? Mnogi ljudi boluju od raznih bolesti. Teško je očekivati da će svatko imati božanski osjećaj predanosti i vjere u Boga. Neki ljudi vjeruju u medicinu i operacije, a drugi u liječnike. Bilo da se radi o verandi ili spavaćoj sobi i jedno i drugo je dobro za onoga koji može spavati. Slično tomu, naš je cilj da se ljudi oslobode bolesti, da steknu dobro zdravlje i žive sretno. Nadalje, mnogi stručnjaci kao što je dr. Venugopal i njegov tim iz Delhija, kao i tim iz Hyderabada obavljaju operacije s velikom pobožnošću i predanošću. Što te ljude potiče da dođu ovamo i obavljaju operacije? Osim vjere i predanosti Bogu, oni žele svima donijeti radost. Što god čine, njihov je pogled usmjeren na Svamija.  

Vjera  je  temelj  neustrašivosti  


Ranije su operacije srca izgledale zastrašujuće i ljudi su drhtali pri samoj pomisli na njih. Bojali su se posljedica. Plakali su i pacijenti i njihovi najmiliji. Ali, danas su operacije srca u Prasanthi Nilayamu postale bezopasne i lake, kao vađenje trna iz noge. Više se nitko ne boji. To je neustrašivost. 


I mala djeca sada dolaze u bolnicu s osmjehom na licu. Kada je Svami posjetio bolnicu, mala djevojčica, koja je upravo bila operirana, pozdravila ga je širokim osmjehom. Nije bilo ni njezinih roditelja niti rodbine, no ona je bila radosna. Zbog čega? Zbog okruženja u kojem se nalazila, ali i zbog njezine vjere. U toj bolnici sve se radi s radošću. Svi su uvjereni da je to Božje djelo. U onima koji rade nema ni traga ega. Na tržnici možemo kupiti svježe povrće. Možemo pripremiti dobar sambar s lećom, tamarindom, čilijem i solju. No, sambar se pokvario. Je li za to kriv tamarind, leća ili sol? Ne, posuda nije bila kakva bi trebala biti. Bijeli pocinčani lim s njezine unutarnje strane bio je oštećen. Operacija može biti skupa. Može koštati tisuće i tisuće rupija. No, ako u kirurgu i njegovom timu nema ljubavi i predanosti, to je kao kuhanje sambara u oštećenom loncu. Vjera je najvažnija za uspjeh. O vjeri ili njezinom pomanjkanju  ovisi uspjeh ili neuspjeh. Ako se u nedostatku vjere upustite u dokazivanje u ime predanosti, to je posljedica ega i razmetanja. 

Bog  je  jedini  Guru 
Utjelovljenja božanske ljubavi! 


Ako želite razumjeti Božanskost, morate čvrsto vjerovati da je ona posvuda.  Nema mjesta ni stvari u kojima ne postoji Božanskost. Guru Purnima  znači pun mjesec bez ikakvog nedostatka. Mjesec nije ništa drugo nego um. Kada je um savršen, on širi svjetlost. Guru Purnima se ne slavi zbog obreda ni zbog darova guruu. Što je pravi dar? To je dar ljubavi. Znanje o tome da je Bog posvuda je pravo slavlje. Ako to razumijete, tada je svaki dan Guru Purnima. Postoji samo jedan Guru, a to je Bog i nema drugoga osim Njega. Promišljajte o tom Guruu i stalno ga imajte pred očima. 
Iz Bhagavānovog  govora održanog u Poornacandra dvorani, 14. srpnja 1992.  prilikom blagdana Guru Purnima.  

S engleskog prevela:

Nada Đureković  


NOVOSTI  IZ  SAI  CENTARA

SRI SATHYA SAI PREDKONFERENCIJE UOČI KONFERENCIJE

ODRŽAVAJU SE ŠIROM SVIJETA


Božanska poruka našeg voljenog Bhagavāna Sri Sathya Sai Babe - poruka ljubavi i samospoznaje - širi se među svim ljudima i među svim kulturama. 

Međunarodna Sri Sathya Sai organizacija sazvala je Predkonferencije u zemljama širom svijeta. Te Predkonferencije predstavljaju uvod u Svjetsku konferenciju koja će se održati u Prasanthi Nilayamu. Osam tih jedinstvenih konferencija već je održano: u Japanu, Argentini, Meksiku, Sjedinjenim Američkim Državama, Italiji, Rusiji, Njemačkoj i Kanadi.


Tema tih Predkonferencija sadrži bît objava koje je dao Bhagavān Baba: 'Bog jest', 'Ja sam ja' i 'Voli sve služi svima'. Te božanske riječi obuhvaćaju sve što bismo kao ljudsko biće u našem životu trebali naučiti i iskusiti.


O tim božanskim, sveobuhvatnim objavama raspravljalo se na tim konferencijama kako bi se razumjelo što predstavlja Sai idealan život i primijenilo Bhagavānovo učenje kroz Sai idealnu duhovnu organizaciju.


Predsjednik Prasanthi vijeća, dr. Michael Goldstein, objašnjavajući razloge odabira tih tema, kaže:


'Do sada smo već održali konferencije o Sai idealnom odgoju i obrazovanju, Sai idealnoj zdravstvenoj zaštiti i Sai idealnim mladima. Te su konferencije  bile poticajne i od pomoći. Svi ti vidovi i institucije ljudskog društva značajni su i trebalo bi ih promatrati s duhovnog gledišta. Međutim, ono što je važnije od svih društvenih institucija i društva samog, jest razumijevanje božanske prirode ljudskog života.'


'Naš voljeni Bhagavān Sri Sathya Sai Baba uči nas da je duhovna spremnost stanje unutarnjeg bića, a da je raj unutarnje iskustvo. To je razlog zašto smo naglasili aktivno sudjelovanje svih koji prisustvuju tim Predkonferencijama. U idealnom slučaju, ova bi Organizacija trebala pružiti mogućnost svim članovima da sudjeluju te da svi steknu jedinstveno duhovno iskustvo. Do razine do koje ćemo uspjeti ostvariti taj uzvišeni cilj, naša Organizacija postaje dostojna nositi božansko ime Bhagavāna Sri Sathya Sai Babe.'


Za održavanje Predkonferencija usvojen je jednostavan program koji se odvija tijekom jednog i pol dana. Održava se kratki poklonstveni program, nakon toga slijede uvodne napomene dužnosnika zemlje domaćina i predsjednika zone. Nakon toga, predsjednik i članovi Prasanthi vijeća govore o značaju teme, Svamijevim učenjima i svojim vlastitim iskustvima. 


Glavni naglasak u dnevnom redu stavljen je na ekstenzivno i intenzivno uključivanje i sudjelovanje svih prisutnih. To se ostvaruje na način da se tema prorađuje u obliku studijskog kružoka. Sudionici su podijeljeni u skupine koje broje ne više od 25 članova. Unaprijed se odabiru moderator i dvije osobe koje će voditi bilješke za svaku skupinu, za svaki studijski kružok. Tijekom prvog dana tema je 'Sai idealan ljudski život', a drugog dana 'Sai idealna duhovna organizacija'.


Nakon svakog studijskog kružoka konferencija se nastavlja kao plenarna sjednica tijekom koje predstavljači svakog studijskog kružoka 2-3 minute govore  zaključke njihove skupine  i najvažnije napomene o kojima se razgovaralo na njihovom studijskom kružoku. Nakon toga slijedi donošenje zaključaka, a stariji poklonici obrazlažu temu studijskog kružoka.

JAPAN


Prva Predkonferencija održana je u  Kobeu, u Japanu,  6. veljače 2010. godine što je bio posebno svečan dan. Više od 300 poklonika iz šest zemalja koje uključuju Japan, Hong Kong, Kinu, Koreju, Tajvan i Sjedinjene Američke Države sudjelovalo je u radu konferencije. Na početku su mladi iz Japana pjevali Vede. Ozračje je odmah postalo prožeto božanskim vibracijama i osjećala se Božja prisutnost. Nakon toga, bhajani su okupljene ispunili predanošću što je poslužilo kao priprema za intenzivno proučavanje i razmišljanje. Izraze dobrodošlice iskazali su Sri Nari Chugani, predsjednik zone i Sri Lachu Chablani, središnji koordinator. Glavne govore održali su dr. Michael Goldstein i dr. Narendra Reddy. Studijski kružoci i izvještaji bili su prilika za zajedničko učenje i pružili su mogućnost da se razmijene gledišta i mišljenja o svakodnevnim odgovornostima svih nas kao poklonika i kao sudionika u nesebičnom služenju.

JUŽNA  AMERIKA


Druga Predkonferencija održana je u Argentini 20. i 21. ožujka 2010. Godine. Na njoj je sudjelovalo 927 poklonika. Mjesto održavanja bio je hotel u središtu Buenos Airesa koji ima dvoranu na dvije razine, a koja može primiti 1000 ljudi. Dva velika televizijska ekrana omogućavala su onima koji su sjedili u gornjem dijelu dvorane da bez teškoća mogu pratiti sva zbivanja. Sudjelovali su predstavnici jedanaest zemalja: Bolivija, Brazil, Čile, Kolumbija, Equador, Paragvaj, Peru, Urugvaj, Venezuela i Sjedinjene Američke Države. Govore su održali gospodin Gutter, dr. Goldstein i dr. Reddy. Održana su 34 studijska kružoka a 200 poklonika obavljalo je poslove nesebičnog služenja. Prisutnost Bhagavāna osjetila se u skladu, ljubavi i jedinstvu. U tom ozračju obavljene su i sve aktivnosti.
SREDNJA  AMERIKA


Predkonferencija za Zonu 2A održana je 2. travnja u Mexico Cityju, u Meksiku. Otvorio ju je Ismael de Lorenz koji je upalio svjetiljku. Gail Greenberg de Muniz izrazila je toplu dobrodošlicu za više od 900 sudionika. Sudjelovali su predstavnici devet zemalja: Meksiko, El Salvador, Panama, Nikaragua, Venezuela, Dominikanska Republika, Argentina, Haiti i Sjedinjene Američke Države. Poklonici iz Haitija posebno su pozvani. Govore su održali gospodin John Behner, gospodin Gutter, dr. Goldstein i dr. Reddy. Održani su studijski kružoci na teme konferencije i prosuđeno je da su pružili veliki duhovni doprinos. Sai Expo Mexico, izložba koja će posjetiti mnoge gradove širom zemlje, bila je otvorena na konferenciji.

SJEDINJENE  AMERIČKE  DRŽAVE


Više od 600 poklonika iz Sjedinjenih Američkih država kao i predstavnici Kanade i zemalja Karipskog područja sastalo se 17. i 18. travnja 2010. godine u Radison hotelu u Orlandu, na Floridi. Govore su održali dr. David Gries, dr. William Harvey i dr. Michael Goldstein. Prvi dan održano je dvadeset studijskih kružoka koji su bili usredotočeni na produbljivanje našeg razumijevanja Sai idealnog ljudskog života, a drugog dana na Sai idealnu duhovnu organizaciju. Navečer je dr. Hari Conjeevaram prikazao pomoć koju je pružila i  provodila Sai ogranizacija nakon potresa koji je pogodio zemlju. Nakon toga, prva skupina poklonika koja će otići na hodočašće u Prasanthi Nilayam, izvela je program zajedničkog pjevanja. Mnogi su sudionici rekli da je to najbolja konferencija na kojoj su ikad sudjelovali. Primijećeno je bilo da se 'u prostoriji mogla osjetiti energija, ljubav, radost zajedništva u Svamijevoj prisutnosti te razgovor o Njegovim najznačajnijim učenjima - što su svi mogli i osjetiti'. Posebno je važno spomenuti dekorativni zastor iza oltara koji je izgledao kao prednji dio Kulwant dvorane.

JUŽNA  EUROPA


Predkonferencija Zone 6 održana je u Milanu, u Italiji, u prekrasnoj Mother Sai dvorani 1. i 2. svibnja 2010. godine. Prisustvovalo je 450 poklonika koji su predstavljali osam zemalja: Italiju, Hrvatsku, Francusku, Švicarsku, Grčku, Sloveniju, Španjolsku i Sjedinjene Američke Države. Zaključak je bio - kako pojedinaca tako i svih zajedno - konferencija je imala veliki utjecaj 'potaknuvši sve nas na zajednički rad kako bismo stvorili snažniji duhovni potencijal'.


Govore su održali dr. Goldstein, dr. Reddy i gospodin Gutter. Nakon studijskih kružoka George Bebedelis iz Grčke i Arjun Israni iz Španjolske dali su sažetak bîti onoga o čemu se raspravljalo. Nakon toga, nešto prije završetka programa, dvoje mlađih odraslih, Aude Gachet iz Francuske i Borna Lulić iz Hrvatske, održali su poticajne govore. Održala su se još dva dodatna zbivanja: izložba fotografija na temu 'Ja sam ja' popraćenih Svamijevim riječima i predstava o životu svetog Franje koja je ukazala na podudarnost njegovih učenja s Bhagavānovim učenjima.

ZEMLJE  RUSKOG  GOVORNOG  PODRUČJA


Predkonferencija Zone 8 održala se 3. i 4. svibnja 2010. godine u St. Petersburgu, u Rusiji. Prisustvovalo je više od 400 sudionika koji su predstavljali deset zemalja: Azarbejdžan, Bjelorusija, Kazahstan, Krigistan, Moldavija, Rusija, Uzbekistan, Ukrajina, Sjedinjene Američke Države i Argentina. Studijski kružoci na tri odabrane teme održani su 45 dana prije otvaranja konferencije što je, bez sumnje, u velikoj mjeri doprinijelo kvaliteti i zaključcima koji su izvedeni na temelju onoga što se odvijalo tijekom konferencije. Poticajne govore održali su dr. Michael Goldstein, dr. Narendra Reddy, gospodin Leonardo Gutter, gospodin Steen Piculell i gospodin Valery Voshinin. Pored toga, Dana Gilespie govorila je o svojim iskustvima Bhagavānove božanskosti i pjevala je neke poticajne bhajane. Izvedena su i tri koncerta s plesom i pjesmom. Sudionici su visoko ocijenili ono što se događalo tijekom studijskih kružoka, spoznajući  'vrijeme za poniranje u nutrinu je sada'. 

SJEVERNA  EUROPA


Predkonferencija Zone 7 održana je u Kőlnu, Njemačka, 7. - 9. svibnja 2010. godine. Bilo je 175 sudionika koji su predstavljali 12 zemalja: Austriju, Belgiju, Češku, Dansku, Estoniju, Njemačku, Litvu, Nizozemsku, Poljsku, Švedsku, Argentinu i Sjedinjene Američke Države. Glavni govornici bili su dr. Michael Goldstein, dr. Narendra Reddy i gospodin Leonardo Gutter. Govorili su i gospođa Marianne Meyer, predsjednica Zone 7, te, iz Njemačke: gospođa Petra von Kalinowski i gospodin Norbert Nicolaus. Organizatori su dobili snažnu povratnu informaciju koja se odnosila na poticajne govore koji su produbili njihovo razumijevanje tema i stvorili ozračje ljubavi i radosti. Sudionici su bili jako dirnuti prilikom zajedničkog susreta i mogućnošću da razmijene svoje misli i iskustva u vezi s temama konferencije. Primijećeno je da su zaključci studijskih kružoka proizašli iz dugih i intenzivnih priprema koje su prethodile ovog događanju.

KANADA


U gradu Torontu poklonici iz Kanade organizirali su prvu od njihovih predkonferencija 22. svibnja 2010. godine. Bilo je 450 sudionika, a glavni govornici bili  su dr. David Gries, dr. William Harvey i gospođa Myriam Josza. Poticajnu audio vizualnu prezentaciju održao je dr. Aroon Yusuf o pomoći Haitiju koju je pružila Sai organizacija. Mjesto održavanja konferencije omogućilo je održavanje studijskih kružoka i rasprave, za koje su svi zaključili da su izuzetno poučni. 

Inače, mjesto održavanja bio je Sri Sathya Sai Baba centar Toronto - York koji je smješten u zgradi površine 20.000 kvadratnih stopa u kojoj se nalazi velika dvorana za molitve, knjižnica, prostor za odmor i blagovaonica, sedam prostranih učionica kao i prekrasna prostorija rezervirana za Svamija. Elegancija i smirenost kojima odiše prostor samo su pridonijeli ozračju predanosti i dali svoj doprinos djelotvornosti konferencije.


Na ovoj jedinstvenoj predkonferenciji koja prethodi Svjetskoj duhovnoj konferenciji Međunarodne Sai organizacije, uveden je značajan presedan. Sudionici konferencije nisu bili samo slušatelji. Svi su sudjelovali u događanjima u duhu nesebične ljubavi. Svi su dali svoj doprinos našem razumijevanju božanskih učenja našeg voljenog Svamija. Uz Svamijevu milost svi su sudionici doživjeli jedinstveno duhovno iskustvo.

BHARAT  -  INDIJA

Kerala: Svake se godine održavaju trodnevni kampovi na razini okruga za odabrane polaznike balvikas programa na temu 'Priprema za izvrsnost' s popratnim programom. Ove su godine ti kampovi održani u svih 14 okruga države i to 14.- 16. svibnja 2010. Godine. Na njima je sudjelovalo 1.100 studenata i njihovih učitelja.


U okviru Sri Sathya Sai nacionalnog programa za Narayana sevu, organizirana je podjela kuhane hrane u 12 od 14 okruga u državi. Više od 2.000 osoba svakoga dana dobilo je kuhani obrok. U 130 centara poklonici su jednom tjedno donosili rižu i ostalu hranu. To je podijeljeno u selima koja su uključena u program.
Manipur: Sri Sathya Sai organizacija iz Manipura organizirala je proslavu 6. svibnja 2010. godine u „M. D. U. dvorani“ u Yaiskulu kako bi obilježili Easwaramin dan. Program je započeo u 11 sati pjevanjem Veda u izvedbi polaznika balvikas programa nakon čega su slijedili govori prigodom svečanosti 'Poštuj majku kao Boga' koje su održala dva ugledna govornika i predsjednik države Manipur. Nakon stanke za ručak, djeca, polaznici balvikas programa iz svih okruga Manipura, predstavila su kulturni program koji se sastojao do plesa, predstave i poklonstvene glazbe. Svečanost je završila u 16.00 sati izvođenjem aratija posvećenog Bhagavānu. Kao sastavni dio proslave Easwaraminog dana organizirana je Narayana seva u domu za starije žene u Nongmeibungu gdje je štićenicama dijeljena kuhana hrana.
Tamil Nadu: Sri Sathya Sai organizacija države Tamil Nadu organizirala je, na razini države, susret bivših polaznika balvikas programa, u Chennaiju, 30. svibnja 2010. godine. Susret je okupio 595 bivših polaznika balvikas programa među kojima je bilo 307 muškaraca i 288 žena s područja cijele države Tamil Nadu. Skup je započeo podizanjem Prasanthi zastave. Nakon toga, sjedilo je pjevanje Sai bhajana u kojem su sudjelovali svi bivši polaznici balvikas programa.


Najzanimljiviji i najdirljiviji dio programa bila je audio/video prezentacija tijekom koje su bivši polaznici balvikas programa pričali o svojim iskustvima i jasno naznačili da je ono što su postigli u životu bilo jedino zahvaljujući sretnoj okolnosti da su tijekom odrastanja bili uključeni u Sathya Sai balvikas program. Među njima su bili sudac Ramasubramaniam, glavni sudac visokog suda u Chennaiju, gospodin Saikumar, stariji dužnosnik vlade države Tamil Nadu i gospođa Sumana koja sada živi u Sjedinjenim Američkim Državama.


Budući da predsjednik organizacije u Indiji gospodin V. Srinivasan i pridruženi nacionalni koordinator za odgoj i obrazovanje, gospođa Vidya Srinivasan nisu mogli prisutvovati na susretu zbog ostalih obveza, prikazana je video snimka njihovog obraćanja. Predsjednik organizacije u Indiji u svojem obraćanju govorio je o velikom širenju do kojeg je došlo u Sai organizaciji, uključujući uspostavljanje Sai arhiva u svakoj državi kako bi se za budućnost zaštitili povijesni podatci o Saijevoj misiji, značenju Sri Sathya Sai nacionalnog programa za Narayana sevu i velikom poslu koji je bio obavljen na svim područjima u selima koja su uključena u program Sai sela. Gospođa Vidya Srinivasan potaknula je bivše polaznike balvikas programa da aktivno sudjeluju u programima u okviru Organizacije kao što su za to bili pripremani tijekom polaženja balvikas programa.


Svi bivši polaznici koji su sudjelovali u radu skupa bili su visoko potaknuti i nadahnuti, obećali su da će aktivno sudjelovati u aktivnostima Sai organizacije.

CHINNA  KATHA

NEMOJ   TRAŽITI,  O  UME!


Jednom davno živio je u Kanchipuramu učeni čovjek - pāndita imenom Srivatsanka. Bio je izravni učenik Ramunujacharyje. Njegov otac, Ramachandra Bhattacherya bio je seoski policajac. Poslije smrti oca, Srivatsanka je postao seoski policajac, umjesto svojega oca. Seljani su ga zvali imenom Kuresha. Nakon nekon vremenu u Kureshi se javila duboka težnja da ode Ramunujacharyji i da mu služi. Ramunujacharyja je živio u Srirangamu. Zato je Kuresha predao svoju kuću, bogatstvo i vlasništvo nekim starijim seljanima dok se on sa svojom ženom uputio u Srirangam. Na put su krenuli pješice.


Na putu, jednu su noć morali provesti u gustoj šumi. Žena je upitala Kureshu: 'Ima li u šumi lopova?' Kuresha joj je odgovorio: 'Čak i ako ih ima, zašto bismo mi brinuli? Nemamo sa sobom ništa što bi mogli ukrasti. Nije li tako?' Žena mu je jako obzirno odvratila: 'Ne, nije tako. Ja sam ponijela zlatnu čašu kako bih iz nje mogla piti vodu.' 'Kakva šteta! Ta je zlatna čaša postala uzrok tvojem strahu,' i rekavši to Kuresha je od nje uzeo čašu i bacio je daleko u šumu. Nakon toga je rekao, uvjeravajući ju: 'Sada možeš biti ovdje bez straha i brige.'


Konačno su stigli u Srirangam. Bili su krajnje iscrpljeni nakon dugog i napornog putovanja i potražili su utočište u skloništu. Tamo se Kuresha onesvijestio od velike iscrpljenosti. Uskoro se začulo zvono s hrama u Srirangamu koje je označavalo ponudu hrane. Čuvši zvuk zvona, Kureshina je žena počela razmišljati: 'O, Gospode Sriranga! Ovdje se tvoj poklonik Kuresha onesvijestio od gladi, a Ti uživaš u šest vrsta ukusne hrane! Je li to pravedno? Nije li glad Tvojih poklonika i Tvoja?' Za nekoliko minuta stigao je u sklonište, do Kureshe, čuvar hrama u pratnji glazbenika s hranom ponuđenom u hramu Ponudivši hranu Kureshi rekao je: 'Svami! Po nalogu Gospoda Srirange donio sam ti ovu posvećenu hranu koja je bila ponuđena u hramu. Lijepo te molim da ustaneš i pojedeš ju.'


Kuresha je bio iznenađen zbog ovog iznenadnog nuđenja posvećene hrane i rekao je: 'Gospodine! Ja nisam molio Boga ni za kakvu pomoć niti sam što poželio. Kako se sve ovo dogodilo?' Kako je čuvar hrama donio posvećenu hranu s velikom ljubavi i predanošću, Kuresha je pojeo malo, a ostatak je ostavio svojoj ženi. Nakon toga je upitao ženu: 'Ja nisam molio Gospoda za hranu. Nisam došao ovamo zbog hrane, došao sam ovamo kako bih spoznao istinsko sebstvo - ātman. Jesi li možda ti slučajno izrazila želju za nečim?' Prolivši pokajničke suze, ona mu je rekla: 'Nisam izričito tražila hranu. No, kada si se srušio u nesvijest od iscrpljenosti, u tom sam trenutku pomislila: 'O, Gospode Ranga! Kako možeš uživati u posvećenoj hrani koja Ti je ponuđena kada Tvoj poklonik ovdje pati od gladi?'' Prekorivši je zbog propusta koji je učinila, Kuresha je rekao svojoj ženi: 'O, nerazborita ženo! Kralj će ti dati ono što od njega zatražiš. No, Onaj tko ti daje, a da to od njega ne tražiš, Kralj je svih kraljeva. Tražiti nešto od Boga nije znak istinskog poklonika. Sve bi trebalo prepustili Božjoj volji.'


Nemoj tražiti, o umu, nemoj tražiti. Što više tražiš, to ćeš više biti zanemaren. Bog će ti sigurno podariti ono što zaslužuješ, bez pitanja. Nije li ispunio želju Sabari, koja nije ništa tražila? Nije li spasio Jatayu koji nikada nije ništa tražio, već je žrtvovao svoj život za Njega? 

                                                                                        (teluški stihovi)

PUTOVANJE  SA   SAIJEM

Povijesno bilježenje Bhagavānovih putovanja


Uz blagoslov Bhagavāna Sri Sathya Sai Babe, Odjel za nakladništvo pri Sri Sathya Sai Sadhana Trust-u planira izdati cijelu povijest Bhagavānovih putovanja na različita mjesta sa svim pojedinostima i navesti sva mjesta koja su bila posvećena dodirom Lotosovih stopala Bhagavāna za dobrobit budućih generacija. Oni poklonici ili dužnosti u Sai organizaciji koji su imali sreću putovati s Bhagavānom ili su bili na bilo koji način povezani s tim putovanjima, mole se da pošalju bilo koje pojedinosti kojima raspolažu a odnose se na ta putovanja kako bi se prikupile i dopunile te važne informacije, u obliku dokumentacije potrebne za istraživanje. Pojedinosti trebaju uključivati: (i) naziv i opis mjesta koje je Bhagavān posjetio,  s fotografijama, (ii) datum i vrijeme (ako je raspoloživo) posjeta/boravka, (iii) trasa putovanja i način prijevoza, (iv) mjesto na kojem se događaj zbio i, ako su bile (v) osobe koje su putovale s Bhagavānom, (vi) cjelovit opis događanja uključujući i osobne zabilješke onih osoba koje su putovale s Bhagavānom i u čijim je domovima boravio, (vii) tekst govora (ako su održani), (viii) događaji povezani s posjetom/boravkom, (ix) čuda koja je Bhagavān izveo, (x) tiskani materijal o događanjima u obliku zapisa, novinskih izvještaja, knjiga, CD-a, DVD-a, fotografija, filmova i slično.


Sav je materijal potrebno poslati u Odjel za nakladništvo gdje će se pažljivo proučiti i sačuvati. Po želji, moguće ga je vratiti nakon skeniranja.

                                                                                        Upravitelj

                                                Sri Sathya Sai Sadhana Trust, Publications Division

                                                                                    Prasanthi Nilayam

                                                                     E-mail: editor@sssbpt.org
PRIČA  S  POSLJEDNJE  STRANICE

Usmjerite  um  prema  Bogu


Za početak, svaki pojedinac mora popraviti samoga sebe. Ako pojedinac ne spozna svoju pravu prirodu, sva druga postignuća nisu ni od kakve koristi. Čovjek istražuje najudaljenije dijelove svemira, ali se ne će pomaknuti ni centimetar kako bi shvatio svoje srce. Je li to putovanje na koje bi se čovjek trebao uputiti? On mora usmjeriti um prema nutrini. Usmjerivanje uma prema vanjskom svijetu može samo dovesti do patnje. Trajno blaženstvo može se ostvariti samo usmjerivanjem uma na Boga. To je istinska duhovna disciplina - sādhanā. Bez mentalne transformacije sve ostale promjene nemaju smisla. Bez mijenjanja vaših kvaliteta ostajete isti kakvi ste bili i prije.

                                                                                                                   - Baba
